249. Lore zimurrak freskatzen diren lorategia | danbolin\n249. Lore zimurrak freskatzen diren lorategia\nEzagunak dira Zestoako bainuetxeko uren bertuteak, eta nola eramaten zituen botila mordoxka Concha Piquerrek (1908-1990) bere kutxa mitikoetan (El baul de la Piquer). Bueno, hasteko esan behar da ez zela baul bakarra; berez, ziento bat bazirela. Kutxa horietan denetik eramaten omen zuen koplaren ordezkaririk ezagunenak: oliba olioa, urdaiazpikoak, eta –gure sorpresarako– Zestoako ura ere bai; “Gure aitak, nik al dakit zergatik, egunean sei edo zazpi basokada hartzen zituen”. Concha bera, dirudienez, ez zen oso urzalea eta badaezpada ere, gauzak argi uzten ditu: “Nire bizitzan zapore mikatz franko egon da, baina denak buruan dauzkat, ez ahosabaian” (ABC, 2002-01-24). Tira, harrituta geratu nintzen, eta Danbolin aldizkarian idatzi nituen aurreko lerro horiek.\nOrain, ordea, jakin dut digestio-aparaturako ez ezik beste kontu agian garrantzitsuago batzuetarako ere lagungarriak omen direla gure urak.\nGu –udala eta udal langileok esan nahi dut– Zestoako bainuetxea suspertu edo biziberritu nahian genbiltzala eta “Zestoa Hiri Termala” proiektua plazaratu genuen ia garai berean –1991ko azaroaren 15ean–, Inozentzio Oleak (1921-2010), bertsolari eta idazle zeraindarrak, Zestoako bainuetxeko uren propietate zoragarrien berri eman zigun (Ostiraleko kronika Segura irratian (1988 – 1992), Auspoa / Sendoa, 2002). Zur eta lur, alegia, aho bete hortz, geratu nintzen albistea irakurri nuenean: ezkontza kontuetarako oso lagungarriak omen direla bainuetxeko urak, aizue... Hamaika ikusteko jaio gara!\nBizi-bizi eta euskara ederrean kontatzen digu albistea Oleak: “Iñoiz entzun izan det mutil bildurti samarren batek andregaia egin nai duenean basoerdi bat edo beste bearrezko duela. Maitasun kontuan ardo zurrut bat edo bestek berebiziko mirariak egin izan dituela, alegia. Ardoa ez da botika txarra mingaiña martxan jartzeko, baiña neurria artzen jakin ezkero lagun obea da. Izketarako ausardia emateaz gaiñera batek barruan daukan guztia berealaxe esanerazten du, eta dan bezela esan ere. Aurrak eta mozkorrak egia esaten dutela aspaldiko esaera da. Garai batean, jai illunabarrean neska laguntzera joaten ziran mutillak ardo usai pixka bat izaten zuten. Baiña neskatxak apenas asko izutzen ziran orregatik”.\nIkusten duzuen bezala, ez dago pasartea hobeto kontatzerik. Hotz samarrak gara, nonbait, euskaldunak, eta kosta egiten zaigu gure barru hori askatzea. Gu baino kultura “beroagoetan” bizi direnei, esate baterako kubatarrei, andaluziarrei… oso hotza egiten zaie gehienetan gure izaera; behin izotzaldia urtuta, orduan bai, euskalduna lagun zintzoa eta betirakoa bihur omen daiteke baina hasieran hotz.\nBeraz, lehenago esan dugun bezala, baso erdi bat edo beste bizigarriren bat ez zaigu gaizki etortzen pixka bat askatzeko. Baina ardoa ez ezik, “ezkontzen laguntzen duten iturriko urak ere bai omen dira”, dio Inozentzio Oleak: “Onelako mirariak egiten dituzten urak Zestoako baiñuetxean daude gaiñera.”\nSegi dezagun irakurtzen…: “Oraintsu jakin dedanez, baiñuetxe ori ideki zanetik oraiñarte, berrogeita amar bat bikote uztartu omen dira, Zestoako urari esker. Eztakit egia ala gezurra izango dan, baiña neri ala esan didate. Zestoako ura gibeleko, beazuneko eta orrelako gaitzak sendatzeko oso ona da. Beste zenbait aje eta aitzaki sendatzeko ere bai, noski. Eta urak artzera joaten diranak, asko beintzat, urtez osatuak izaten dira. Malizian pixka bat sartutakoak ere bai, seguru asko. Eta urak artuta sasoi punttuan jartzen diranean, ezkontzeko gogoa etortzea arritzeko al da?\nMakuluarekin joandako aitonatxoak izaten dira urak artuta gero tente-tente jartzen diranean bere moduko amonatxoren bati ezkontzeko mandatu egindakoak. Gibelean edo beazunean arriak zeuzkaten etxekoandreak ere urak sekulako umorean jartzen ditu.\nAitonatxoak ala suspertuta ikustean, berak ere sekulako sasoian jartzen. Alargun askorentzat aitzaki ona dala uste det ura edanez Zestoako baiñuetxean egun batzuk pasatzea. Sendatu eta berri-berriak bezela jarri, lagun egoki bat aurkitu eta ezkondu, eta orrela, aitona-amonak zearo gaztetuta. Uraren mirariak.”\nUmorerik ez zaio falta, bistan denez, Oleari, eta azkenerako bi bertso eder lagatzen dizkigu:\nUra izanik edari ona,\nosasungarri ta fiña,\nez nuen uste baiña omen da\nzarrak gaztetzen dakiña.\nEta gaiñera izanik bera\nmirari asko egiña,\nZestoan dago lore ximurrak\npreskatzen diran jardiña.\nIkusten danez Zestoa ortan\nmirari asko izan da.\nEz dakienak jakin dezake\nAiton-amonak ikusten dira\nalkarri esku emanda,\ntristura eta penak azturik\nur apurtxo bat edanda.\nEgia esan behar bada, ezkontzea, ezkontzea… ez dago gaur egun oso modan baina ez da bertute kaskarra bainuetxera hurbiltzen den jendearen artean hartu-emana eta poz pixka bat sustatzea. Are gehiago pandemiaren garai hotz eta harremanik gabeko hauetan.\nEa bada, denok espero dugun bezala, martxoan irekitzeko moduan izaten den, bada, gure bainuetxe mirarigilea.\nArgazkia: Emakumeak dantzan, Arozena hotelean, 1996 inguruko Edadetuen eguneko bazkarian. Atzean, musika jotzen, Laja eta Lankadanda.\nPrevious Article 65 positibo zenbatu dituzte azken hiru egunetan herrian\nNext Article 1665 da Zestoa Futbol Taldeko Gabonetako zozketako zenbaki saritua\n· Maiatza 2022 (2)· Apirila 2022 (5)· Martxoa 2022 (4)· Otsaila 2022 (1)· Urtarrila 2022 (2)· Abendua 2021 (4)· Azaroa 2021 (3)· Urria 2021 (1)· Iraila 2021 (0)· Abuztua 2021 (2)· Uztaila 2021 (5)· Ekaina 2021 (1)


Apustu errentagarria | Kirola | Berria\nSoren Kragh Andersenek irabazi du Tourreko 14. etapa, eta bigarren garaipena eman dio Sunwebi. Etapa oso gogorra jokatuko dute gaur\nSoren Kragh Andersen, garaipena ospatzen, atzo, Lyonen. CHRISTOPHE ENA / EFE Tamaina handiagoan ikusi\n2020ko irailak 13\nSailkapen nagusia borrokatzeko lider baten faltan, Sunweb taldeak helburu argi batekin ekin zion Frantziako Tourrari: etapen ehizan aritzea. Bada, bikain ari da lan horretan, bi etapa irabazi baititu jada: joan den ostegunean, Marc Hirsch nagusitu zen hamabigarren etapan, eta atzo, Soren Kragh Andersen gailendu zen hamalaugarrenean.\nDanimarkarrak helmugarako hiru kilometro falta zirela jo zuen erasoa. Julian Alaphillipek (Deceruninck-Quick Step) ahalegin bat egin berri zuen, baina ez zuen lortu aurkariak atzean uztea. Eta une nahasi hori baliatu zuen Kragh Andersenek aurrera egiteko. Esprinterren taldeak ez ziren ados jarri, eta horrek erraztu egin zuen haren lana. Azkenean, hamabost segundoren aldearekin helmugaratu zen. Luka Mezgec (Mitchelton) izan zen azkarrena tropelaren esprintean.\nSailkapen nagusian, ez dago aldaketarik, eta Primoz Roglicek (Jumbo) jarraitzen du lider, gaurko etapa gogorraren zain. Hiru mendate igoko dituzte: aurreneko biak, lehen mailakoak, eta azkenekoa, Grand Colombier, maila berezikoa. Ez da ikuslerik izango azken bi mendateetan.\nVan Vleutenen erakustaldia\nItaliako Giroan, berriz, Annemiek van Vleutenek (Mitchelton) lehen urratsa egin zuen atzo hirugarrenez jarraian lasterketa irabazteko. Herbeheretarrak erakustaldia eman zuen bigarren etapan. Sterrato-ko hiru kilometroko aldapa gogorra zegoen helmugatik hamalau kilometrora, eta hantxe jo zuen erasoa. Berehala egin zuen aldea, eta arazo mekanikoak izan zituen arren, abantaila handiarekin helmugaratu zen: 1.16ra atera zien Anna van der Breggeni (Boels) eta Katarzina Niewiadomari (Canyon). Sailkapen nagusian, Van Vleutenek 1.18 ateratzen dio Van der Breggeni, eta 1.33 Niewiadomari. Ane Santesteban (WNT) hamabigarren izan zen atzo, 4.11ra, eta nagusian, 14. da, 4.59ra. Ainara Elbusto (Costa Dourada), berriz, 26.11ra dago. Gaur hirugarren etapa jokatuko dute, Santa Fiora eta Asissi artekoa, 142 kilometrokoa. Goian amaituko da,\nAzkenik, Tirreno-Adriatikoan, Tim Merlier flandriarrak (Alpecin) ezustea eman zuen, seigarren etapa esprintean irabazita. Simon Yates ingelesak (Mitchelton) jarraitzen du lider.


Bi mila eta bosteko azaroaren hogeita zazpia, Deba. Gaur amaren urteak. Ondo jan eta edan dugu. Leihora atera naiz zigarro bat erretzera eta aurrean dagoen usategi bati begira gelditu naiz. Teilatua puskatua du eta bi ahuntz dira bertako biztanle bakarrak. Beti dabiltza inguruan bazkatzen.\nUsategiaren hondakinen artean balde urdin bat dago.\n1981eko irailaren 11. Hego Ameriketako nazio gehienak, Caracasen, nekazari erreforma gauzatzeko akordioa sinatu dute. Euskal Herrian egun eguzkitsua dugu.Azulurdinen, eguerdiko hamaikak eta hiruan, Renault 14 urdin bat Mendeurren Etorbidea zeharkatzen ari dela leihoa ireki, eta, norbaitek, balde urdin bat jaurtikitzen du autotik. Baldeak, lurra jo eta pare bat pinpa egin ondoren espaloiaren erdian gelditu da. Klonk!\n1981eko irailaren 12a, Azulurdin. Atzo, banketxean, nire mahaian lanean nengoela, zuzendaria etorri zitzaidan. Gizon altu, argal, indartsu eta pastako betaurrekoak erabiltzen dituena. Gorri xamar zetorren. Bere ahots lodiarekin zera esan zidan:\n- Egun on Maddi.\n- Bai, egun on.\n- Eeee.... zera... komentatu nahi nizun. Oso langile ona zara eta oso pozik gaude zurekin, baino uste dugu ez duzula guk nahi dugun profila betetzen. Jakingo duzunez kontratua bi hilabete barru bukatzen zaizu eta... ez dugu berrituko.\n- A... Baina... Zergatik?\n- Badakizu... bezeroak.... badakizu nolakoak diren bezeroak... Bueno, nahi duzun arte.\n- Esan zuen irribarre behartu bat eginez.\nEz nekien zer esan. Ezin nuen sinistu. Hiru urte hemen egon ondoren ez nuen hau espero. Leihotik so egin nuen, balde bat zegoen espaloian botata. Jende asko pasatzen zen albotik baino inork ez zuen ikusten, edo hobeto esanda, inork ez zuen begiratzen. Ni eta baldea bakarrik. Isilka, negarrez igaro nuen egun guztia, leihotik so.\n“Deba bailararen industrializazioaren analisia” (1996), Ramon Maria Treku. 62.orria:\n“Recipientes y Baldes La Eibarresa lantegiak itxi egin behar izan zuen ordura arte egindako metalezko baldeak ez zirelako saltzen. Jendeak plastikozkoak nahiago zituen, gainera, merkeagoak ziren. La Eibarresa itxi behar izan zuen lehenetariko enpresa izan zen baina beste enpresa asko jarraituko zioten atzetik: Lambretta, Alfa eta Bereiztua Hermanos besteak beste. Azkeneko baldea, 1978ko urriaren 2an egin zuten, kolore urdinekoa.”\nKabi tabernara sartu nintzen, egunero bezala. Pello zegoen, balde urdin handi batekin.\n- Ze egitek hik balde horrekin?\n- Hementxe. Kalen topau det. Espaloian botata zeon.\n- Ta zetako ber dek hik baldea?- Parre eginez galdetu nuen.\n- Debako usategira eamango’et. Ahuntzei ura emateko.\n- Hi haiz hi tipo xelebrea! Inbitatukoiak ardo bat eatea? Diru gabe natxiok ta...\n- Hik daukak hik aurpegi galanta.- Esan zuen Pellok hasperen eginez.\n- Aurpegia? Joxerena! Ba al dakik azkenekoa?\nGustura ibili nintzen Pellorekin arratsalde hartan. Porrotxo bat erre eta hamarretako etxean neon.\nTren urdina binbilika doa, mantso, Donostiarako bidean. Ikasleak apunteak errepasatzen. Lau edadetu bata bestearen aurrean eserita, barre algaraka. Miren eta Ander leihotik begira daude, ez dute elkar ezagutzen, trena tunelean sartu eta beraien begiradak topo egin dute leihoen islan. Mutil altu bat erdi lo, Kirol-motxila aldamenean eta entzungailuak belarrietan. Mutil lagunarekin egotetik etxera doan neska liburu bat irakurtzen ari da. Bizitza hauek, historia hauek, eta beste askok, minutu batzuez, bat egiten dute tren urdinaren bigarrengo bagoian. Eta historiak bagoia dira, eta bagoia, historia.\n- Hurrengo geltokia, Deba.- Dio emakume-ahots robotiko batek.\nBost minutu geroago ateak irekitzen dira. Bagoiaren atzean gazte lodikote bat altxatu eta bagoitik ateratzen da. Memelo aurpegia du, eta ezkerreko eskuan, balde urdin bat.\nMarisa eta Jorge Donostiako tanatoriotik zetozen Renault 14 urdin batean. Orain dela bi egun ibaiak bere semea eraman zuen angulak harrapatzen ari zela. Atzo, Azulurdineko hondartzan azaldu zen Unairen gorpua, eta pare bat metrora, Unairen balde urdina. Marisak ezin du jasan. Ezin du semeak angulak gordetzeko erabiltzen zuen baldea ikusi. Ezin dio bere buruari barkatu. Ezin du gertatutakoa sinistu. Etxerako bidean, autoko leihoa ireki, baldea amorruz jaurtiki, eta negarrez hasi da. Baldea, lurra jo eta pare bat pinpa egin ondoren espaloiaren erdian gelditu da. Klonk!


Datorren astelehenean, azaroak 23, EGA ziurtagiria lortzeko matrikula epea irekiko da - Datorren astelehenean, azaroak 23, EGA ziurtagiria lortzeko matrikula epea irekiko da - Dpto - Educación\nDatorren astelehenean, azaroak 23, EGA ziurtagiria lortzeko matrikula epea irekiko da\nDatorren astelehenean, azaroak 23, EGA ziurtagiria lortzeko matrikula epea irekiko da - Datorren astelehenean, azaroak 23, EGA ziurtagiria lortzeko matrikula epea irekiko da - Dpto\nangle-left Datorren astelehenean, azaroak 23, EGA ziurtagiria lortzeko matrikula epea irekiko da\nHautagaiek abenduaren 17ra arte eman ahal izango dute izena\nNafarroako Gobernuko Hezkuntza Departamentuak datorren astelehenean, azaroaren 23an, ireki du Euskararen Gaitasun Agiria (EGA) lortzeko matrikula egiteko epea, eta abenduaren 17ra arte iraungo du. Interesdunek modu telematikoan formaliza dezakete matrikula, Hezkuntza Departamentuko Erregistro Orokor Elektronikoan edo Informazio Bulegoan, 08: 30etik 14: 30era, baina aldez aurretik hitzordua eskatu behar da.\nIzangai bakoitzak 26,20 euro ordaindu beharko ditu azterketa-eskubide gisa. Lehen kategoriako familia ugarien kasuan 13,10 euro ordainduko dira, eta matrikula doakoa izango da bigarren kategoriako familia ugariko kideentzat, deialdiaren oinarrietan jasotzen den bezala. Informazio gehiago lor daiteke interneten, EGA tituluari buruzko Nafarroako webgunean edo 848 42 66 13 eta 848 42 65 93 telefonoetan.\nTitulua lortzeko hiru proba gainditu behar dira: atarikoa, idatzia eta ahozkoa. Lehen deialdiko azterketak, atarikoa izenekoak, 80 galderako test bat izango du, hizkuntza-baliabideen ezagutza eta ahozko zein irakurmenaren ulermena ebaluatzeko.\nBigarren proba idatzizkoa da, eta bi lan egin behar dira: Bat 180 hitzekoa, eta bestea 250 hitzetik gorakoa, gutxienez. Ebaluazioa amaitzeko, ahozko proba bat egingo da, eta bi ariketa izanen ditu. Lehenengoa, testu bati buruzko ahozko azalpena, bost minutukoa, eta, bigarrena, hamar minutuko elkarrizketa.


MAIALEN GARCIA: “Urtetan ikasitako guztia transmititzen saiatzen naiz” – Irunero\nPosted on 2016(e)ko martxoak 10 by Irunero\nHiru urte besterik ez zituela hasi zen Maialen Garcia gimnasia erritmikoan. Hemezortzi urterekin utzi zion lehiatzeari, baina entrenatzaile aritu da orduz geroztik, Asociación Deportiva Irunesa elkartean. Aldi berean, dantzari gisa ere ibilbidea egin du, My Dance Studio akademia irekitzeraino. Colon Ibilbideko 39.ean dago, eta 3 urtetik gorako 150 ikasle ditu.\nGogoan duzu zergatik hasi zinen gimnasia erritmikoan?\nLehengusina nagusiak gimnasia erritmikoa egiten zuen, eta haren urratsak jarraitu nituen. Hemezortzi urte bete nituen arte ibili nintzen. Orduan, lesio baten ondorioz utzi behar izan nuen.\nGimnasiak diziplina, ordena eta konpromisoa edukitzen irakatsi zidan. Taldekideekin ariketa aurrera eramateko ahalegin hori oso aberasgarria da.\n“Arlo asko lantzen dira gimnasia erritmikoan”\nBallet-a, dantza eta gimnasia uztartzen ditu, besteak beste. Nola definituko zenuke?\nKirol osoa da, arlo asko lantzen ditu. Malgutasuna, adibidez, ezinbestekoa da. Erresistentzia ere bai, ariketa osoan zehar nekeari eusteko. Erreakzio abiadura da beste aspektu garrantzitsuetako bat, uztaia, pilota edo zinta hartzeko. Indarra ere lantzen da.\nIbilbide laburra izaten dute gimnastek. Zergatik?\nGaur egun, AD Irunesa klubeko helduenek unibertsitateko klaseekin uztartzen dute gimnasia erritmikoa. Baina egia da gimnasta gehienen ibilbideak laburrak izaten direla. Normala da, ikasketekin uztartzea zaila baita. Astean lauzpabost orduz entrenatzen dute Irunesako neska-mutilek.\nEntrenatzaile zabiltza gaur egun. Oso ezberdina al da?\nUrtetan ikasitako guztia transmititzen saiatzen naiz. Lehen aholkuetako bat izaten da dena ez dela lehen saiakeran ondo ateratzen. Ahalegina egin behar dela, eta emaitzak denborarekin iristen direla.\nZein da klubaren egoera, gaur egun?\nSei-zazpi entrenatzaile gaude. Entrenamenduak adinen arabera banatzen ditugu. 3 urteko gimnastak ditugu, eta 20tik gorakoak ere bai.\nNeskak dira, batez ere?\nBizpahiru mutil daude. Beste klub batzuetan, ordea, gero eta gehiago dira. Arazorik gabe egin dezakete mutilek gimnasia erritmikoa. Maila handia ematen duten mutilak daude Espainiako Txapelketetan.\nDantzaren munduan ere bidea egin duzu, My Dance Studio akademia irekitzeraino.\nArtaleku kiroldegian eta beste akademia batzuetan ibili izan naiz dantza klaseak ematen. Baina senideek eta nirekin dantzan ari ziren haurren gurasoek animatuta, nire akademia irekitzea erabaki nuen. Bigarren ikasturtea daramat dagoeneko, eta oso pozik nago. 150 ikasle inguru ditugu.\nZein dantza eta jarduera mota eskaintzen duzue?\nGorputz-teknika, Dancehall, Break Dance, Hip-hop, Funky eta Zunba taldeak ditugu.\n“Lehiaketetan parte hartzen hasi ginen, haurrek dantza egiteko aukera gehiago izan zitzaten”\nLehiatzen ere hasi zarete?\nBai, lehiaketetan parte hartzen hasi ginen, haurrek dantza egiteko aukera gehiago izan zitzaten. Bestela, bizpahiru saio besterik ez zituzten izaten urte osoan. Ondo pasatzera joaten gara, irabazteko helbururik gabe. Hala ere, emaitza onak lortu ditugu. Martxoan hasiko da aurtengo denboraldia.\nDantzan ere neskak al dira nagusi?\nGehiago dira, baina Break Dance moduko estiloetan, adibidez, mutil asko daude.\nGero eta akademia gehiago daude. Loraldia bizi du dantzak?\nLagunek egiten dutenaren arabera erabakitzen dute haurrek zein jarduera egin. Baina egia da azken urteotan dantzak indarra hartu duela. Ni asko pozten naiz. Oso gomendagarria da kirol jarduera gisa.


Kontsumitzailea | Elikagaien trazabilitatea - Kontsumitzailea\nEguneratze data: 13 abendua, 2009\nZer da trazabilitatea?\nNahiko hitz modernoa da, orain dela urte gutxira arte hiztegietan agertzen ez zena. Aztarna, arrasto eta traza bezalako hitzek lotura zuzena daukate trazabilitatearekin.\nEuropako araudiaren arabera, honako hau da trazabilitatea: “elikagai, pentsu, elikagaietarako animalia, elikagaietan edo pentsuetan gehitzeko substantzia edo horretarako aukerak dituen substantzia baten arrastoa aurkitu eta ekoizte-, eraldatze- eta banatze-etapa guztietan jarraipena egiteko aukera”.\nHortaz, trazabilitatea lanabes bat da, elikagai jakin baten jatorria eta ibilbidearen etapa guztiak (biltzea, ekoiztea, egitea, biltegiratzea, banatzea…) berreraikitzea ahalbidetzen duena.\nZein da bere erabilgarritasuna?\nTrazabilitateak erabilera anitzeko lanabesa da, baina honako hauek dira erabilera garrantzitsuenak:\n(Kutsatutako) produktu jakin bat merkatutik ateratzea.\nKontsumitzaileei informazioa ematea.\nProduktu jakin baten kalitatea bermatzea.\nElikagaiei aplikatutako trazabilitatea da elikagai jakin baten jarraipena egin ahal izatea jatorritik azken kontsumitzailera iristen denera arte. Era horretan, kontsumitzaileentzako arriskuren bat aurkituz gero, luze gabe jardun daiteke.\nTrazabilitate-sistema egokia ezarri ahal izateko, edozein elikagai-enpresak (ustiategietatik saltokietara) informazio guztia erregistratu behar du.\nDemagun pizza fabrika bat dagoela. Bada, bertan honako hauek egitea ahalbidetzen duen dokumentu-sistema egon beharko litzateke:\nAtzerako trazabilitatea: Norengandik jasotzen diren produktuak, hau da, gari-irinaren nahiz gaztaren, urdaiazpikoaren, gatzaren eta abarren hornitzaileen identifikazioa. / Zer jaso den zehazki, hau da, zein produktu eta kopuru / Noiz jaso den (jasotze-data) / Zer egin den produktuekin jaso direnean, hau da, non biltegiratu diren eta zein baldintzatan.\nProzesuaren trazabilitatea (barrukoa): Noiz zatitu, aldatu edo nahasten diren produktuak/ Zer sortzen den / Zertan oinarrituta sortzen den / Nola sortzen den / Noiz sortzen den / Produktuaren identifikazioa.\nAurrerako trazabilitatea: Produktua nori, hau da, zein supermerkaturi ematen zaion / Zer saldu den, hau da, zein produktu eta zenbat / Noiz saldu den.\nHainbat elikagairen trazabilitatea (hala nola, behi-esnea, arraina, oliba-olioa, etab.) indarrean dauden araudien bidez dago ezarrita. Bada, jarraian trazabilitate-sistema oso garaturik daukaten bi produktu izango ditugu hizpide: behi-okela eta arrautzak.\nBehi okelaren trazabilitatea\nOkelaren produkzioa prozesu konplexua da, eta bere baitan hainbat etapa hartzen ditu: animaliak abeletxetan haztetik animaliak hil ondoren okelaren transformaziora arte. Hori dela eta, trazabilitate-sistema egokiak bermatu egin behar du okelaren identifikazioaren eta okel horren jatorriko animaliaren edo animalien arteko harremana, behi-okelaren produkzio-, eraldaketa-, banaketa- eta salmenta-etapa guztietan zehar.\nBehi-okelaren trazabilitate-sistemak funtsezko bi oinarri ditu:\nAnimalien identifikazio- eta erregistro-sistema.\nBehi-okelaren “jatorria” nahitaez azaltzen duen etiketatzea.\nHonako hauek dira behien abeltxetan erabiltzen diren identifikazio- eta erregistro-sistemetako elementuak:\nKrotaloak (belarrietako markak) animalien banakako identifikaziorako.\nBehien identifikazio-agiriak (BIA).\nUstiategi bakoitzeko erregistro-liburuak.\nHiltegira iristean derrigor egiten da animalien identitate-kontrola, ikuskatze ofizialaren pean. Horretarako, animaliaren krotaloaren informazioa eta BIAn agertzen dena bat datozela egiaztatzen da.\nUne horretatik aurrera, erreferentzia-zenbakia ematen da. Zenbaki horrek ziurtatu egiten du okelaren eta animaliaren edo animalia-taldearen arteko lotura.\nIndarrean dagoen legeriari jarraiki, behi-okelaren etiketak honako informazio hau eduki behar du, era irakurgarrian:\nJaiotza-herrialdea edo “-(e)an jaioa”.\nLoditze-herrialdea edo “-(e)an hazia”, “-(e)an gizendua” nahiz “-(e)an galkatua”.\n… herrialdean “sakrifikatua” eta hiltegiaren osasun-baimenaren zenbakia.\n… herrialdean “zatikatua” eta zatikatze-gelaren osasun-baimenaren zenbakia.\nInformazio hori hornidura-kate osoan zehar sortzen diren behi-okelaren pieza guztietako etiketetan agertu behar da.\nBestalde, elikagaien industria guztiek (hiltegiek, zatikatze-gelek, hozkailu-biltegiek, azken kontsumitzaileentzako saltokiek) produktuen sarrerei eta irteerei buruzko informazio-erregistroak gorde beharko dituzte, gutxienez, 3 urtez.\nOilo arrautzen trazabilitatea\nArrautzei dagokienez, trazabilitatea ustiategian bertan kontrolatzen da; izan ere, bertan erregistratzen dira produkzioaren xehetasun guztiak: hegaztien eta pentsuaren jatorria, egindako osasun-kontrolak eta elikagaien segurtasunari dagozkion gainerako faktore garrantzitsuak.\nEnbalatze-zentroan erregistratu egiten dira igorritako lote bakoitzaren jatorria eta helmuga, eta ontzian markatzen dira edozein unetan trazabilitate osoa ahalbidetzen duten osasun-erregistroa nahiz bestelako informazioak.\nTrazabilitatea egitea ahalbidetzen duen informazioa honako hauetan gelditzen da erregistraturik: kateko operatzaile bakoitzean, ontzian, azken produktuan eta kontsumitzaileengana heldu artean egindako ibilbideko dokumentuetan.\nArrautza-oskolean, elikagaietarako baimendutako tintaz, jatorrizko ustiategia identifikatzen duen kodea ageri da, eta osasun-agintariei eta kontsumitzaileei oiloaren hazte-moduari eta jatorrizko herrialdeari buruzko informazioa ematen zaie. Kode hori ezinbestekoa da arrautza freskoetan, eta oskolean bestelako informazio gehigarria gehitu ahal zaio: errunaldi-data, lehentasunezko kontsumoaren data edo marka komertziala, esaterako.\nArrautzen etiketatzeari eta trazabilitateari buruzko informazio gehiago\nLotura interesgarriak elikagaien trazabilitateari buruz:\nEsnearen trazabilitateari buruzko informazioa\nEusko Label behi-okelaren etiketatzeari eta trazabilitateari buruzko informazioa\nSortze data: 2011-12-13\nEguneratze data: 2011-12-13\nElikagaien alerta: Shake motatako edariak eta Esnegain kopa\nElikagaien Alerta: Salmonella spp Verako piperrauts gozoan\nZein elikagaik eragiten dituzte alergiak?


Kenophobia | www.amorebieta.com\nInicio Kultura Kenophobia\nKENOPHOBIA dantza piezaren bira nazionalaren baitan, abenduaren 10ean Zornotzan izango da Zornotza Aretoan.\nHiru dantzarik osaturiko dantza pieza koloretsu hau, festa batekin hasten da; berehala ospakizunaren amaiera iritsiko da eta jendea joan egingo da, espazioa zeharo hutsik geratu arte. Hutsunea gonbidatuen hezurretaraino sartuko da, bakardadea eta beldurra sortuz. Bakardade honetatik abiatuz, pertsonaia bakoitzaren ezegonkortasun emozionala islatuko da; dantzari bakoitzaren ahulezia eta beldurrak ikusiko dira. Beldur hauek erabat gaindituko dituzte, amaieran publiko aurrean ospatuz.\nArtículo anteriorLos tiburones azules meriendan pescaíto frito\nArtículo siguienteErrege Magoek haurren laguntza eskatu dute, kabalgatan paje gisa jarduteko


Arrankudiagan %89,6 agertu dira euskal estatu baten alde, %61,5eko parte hartzearekin | Politika | Berria\nArrankudiagan %89,6 agertu dira euskal estatu baten alde, %61,5eko parte hartzearekin\nBotoak: 502. Bai: 450. Zuri: 33. Ez: 13. 'Nahi al duzu euskal estatu subirano baten herritarra izan?' galderari erantzun diote.\nArrankudiagako galdeketa. Ilaran, botoa emateko zain\nArrankudiaga-Zollon baietz esan diote euskal estatu subirano bati. 815 herritarrek zuten botoa emateko aukera, 502k eman dute eta horietako 450ek baiezkoa bozkatu dute (%89,64). 33 boto zuri egon dira (%6,57), eta 13 ezezko (%2,58). Baliorik gabeko sei boto izan dira (%1,19).\nParte hartzeari dagokionez, % 61,59koa izan da —13:30ean, %45ekoa zen—. Igande eguerdian, antolatzaileek garrantzitsutzat jo dute kopurua, baina nabarmendu dute haien helburu nagusia ez zela ehuneko jakin bat gainditzea, baizik eta erabakitzeko eskubidea erabili nahi duten auzokideei horretarako aukera ematea. Normaltasunez joan da eguna, antolatzaileen arabera. "Prozesu garbia eta demokratikoa" izan dela adierazi dute.\nHerritarrek 09:00etatik 20:00etara izan dute botoa emateko aukera. Galdeketaren bueltan, egun osorako jaia antolatu dute: herri kirolak, musika emanaldiak, haurrentzako ikuskizunak eta beste izan dira.\nAsier Blas eta Ramon Zallo EHUko irakasleak eta Erabakitzeko Eskubidearen aldeko lantaldeko abokatu Xabier Sainz de la Maza eta Oscar Sanchez aritu dira behatzaile lanetan.\nLehen galdeketa, Etxarri Aranatzen\nEtxarri Aranatzen Euskal Herriaren independentziari buruzko lehendabiziko herri galdeketa egin zuten apirilean. %94 agertu zen independentziaren alde, eta parte hartzea %42 izan zen.\nEtxarri Aranatzen egindakoa bezala, Arrankudiaga-Zollokoa ere ez da bete beharreko kontsulta, inongo instituziorik ez baitu ez galdeketara deitu ez parte hartu antolaketan. Arrankudiagan ere herritar plataforma batek —Ados— hartu du bere gain antolaketa. 16 urtetik gorakoek eman ahal izan dute botoa, eta udaleko errolda eskuratzerik ez dutenez, antolatzaileek beraiek sortu dute programa informatiko bat botazioan irregulartasunik izan ez dadin. Horrez gain, ikuskatzaile talde independente batek zaindu du prozesua, alderdietako ordezkariekin batera.\nGaldeketa egiteko ideia sortu zen HBko mahaikide ohi Joseba Martinen eta Arrankudiagako alkate izandako Jose Aspiazuren (EAJ) arteko elkarrizketetatik. Biek gogoratzen dute Franco diktadorea hil ostean, Euskal Herriaren independentzia aldarrikatu zuen lehen udalerrietako bat izan zela Arrankudiaga: 1979an egin zuten hori.\nAlderdiek, baina, ez dute zuzenean parte hartu prozesuan, baina galdeketari begira, EH Bildu baiezkoaren alde azaldu da eta EAJk askatasuna eman die bere militante eta boto-emaileei nahi dutena bozkatzeko. Lau zinegotzirekin, koalizio subiranistaren esku dago udala; jeltzaleek, berriz, hiru dituzte.\nElkarrizketa digitala. Jaione Morgaetxebarria (Ados): "Espero dugu parte hartze handia izatea"\nGure Esku Dago: "Urte honetan herri kontsulten protokolo bat landuko dugu"


Antzerki Eskola - Pasaia\nIkasi, prestatu, estudiatu/\nPASAIAN ANTZERKIZALETASUNA SUSTATZEKO EKIMENA\nZergatik jarri nahi dugu egitasmo hau martxan?\nHaur eta nerabeen artean aisia euskaraz landu nahi dugulako.\nAniztasunaren aberastasuna bizitzeko gune bat nahi dugulako.\nAntzerkia, kultur espresio gisa, haur eta nerabeen garapen pertsonalerako tresna egokitzat dugula-ko.\nAzken finean, sormenak erakartzen gaituelako.\nZer eskainiko zaie haur eta nerabe horiei?\nAntzerki-eskola: ikasturtean zehar antzerkizaletasuna landuko duen eskola.\nAntzerki-emanaldiak: profesionalak eta amateurrak jarriko ditugu oholtza gainean, pasaitarrak zein kanpokoak, pasaitar guztiok eta ingurukoek antzerki-ikuskizun horiez goza dezagun.\nBeste hainbat helburu lantzeko aukera\nEgitasmo honen helburua, bistan da, antzerkizaletasuna sustatzea da. Baina espresio-bide horiek guztiak landuko diren horretan, beste hainbat helburu lantzeko aukera suertatuko zaigu. Hau da, zer esan nahi dugun, nola, gure jarrerak nolakoak diren, ondokoa nola tratatzen dugun, gurera nola erakartzen dugun, etab. Gaine-ra, hori dena, taldean egingo dugu, sormena taldean landuz, taldean konpartituz, hezkidetzan, ideiak integra-tuz.\nEz da gutxi antzerkia lantzeak eman dezakeena bai Kulturaren, Hezkuntzaren, Euskararen, Gazteriaren, Ber-dintasunaren zein Migrazioaren ikuspegitik. Horretarako, lehen urratsetako bat landu beharreko balioak fin-katzea izan da.\nElkarlanean gauzatuko den ekimena\nBaina horrez gain, kulturgintzan eta zehazki antzerkigintzan adituak direnak behar ditugu, beraiek baitakite ongien guk transmititu nahi dugun hori nola gauzatu. Horregatik, egitasmoa Euskal Antzerkizaleen Elkartea-rekin eta Pasaiako antzerkizaleekin konpartitzen ari gara.\nTAILERREN EGUNAK ETA ORDUTEGIAK\nGazteak 19:30 - 20:30 (19:00 - 20:00)*\n* Trintxerpeko ordutegia\nNon / Noiz\nSAN PEDRO: Astelehenetan\nEskaeraren arabera ordutegiak eta taldeak berraztertzeko aukera egon daiteke.\nIzena emateko epea: irailaren 19tik 30a bitartean\nOrria entregatzeko tokiak: Pasaiako ikastetxeetan, udal liburutegietan edo Udaleko Kultura Sailean.\nIkasturte guztia Pasaiakoentzat 35 €\nKanpokoentzat 60 €\nKontu honetan sartu behar da dirua: 2001 0003 06 0010251007\nIzen-emate orriarekin batera aurkeztu behar da ordainagiria.


Nola berritu melaminazko altzarien itxura | Consumer\nNola berritu melaminazko altzarien itxura\nOndo lixatu behar da gainazala, eta lixatze-prozesu bakoitzaren ondoren hautsa kendu.\nMelamina asko erabiltzen da sukalde eta komunetako altzariak egiteko, erraz garbitzen delako eta hezetasunarekiko erresistentea delako. Material horri buruz gehiago jakin nahi baduzu, kontsultatu esteka hau.\nBaina melaminaz amaitutako sukaldeko altzarien itxura aldatu nahi badu, lehenik eta behin, lixatzeko makina orbital batekin lixatu behar du gainazala, eta, lixatu ondoren, xurgagailuarekin hauts hondarrak kendu.\nUrrats horren ondoren, inprimazio-eskua eman behar zaio zurari, altzaria berrapaintzeko erabiliko den pintura-geruza arazorik gabe finkatzeko. Arrabol batekin ematea komeni da, akabera uniformea lortzeko, tantakinak saihesteko eta pintatze-prozesua denbora gutxiagoan amaitzeko.\nLixatu berriro altzariaren gainazala, baina kasu honetan eskuz egin, akabera uniformeagoa lortzeko. Gero, zabaldu esmalte-lakazko hiru esku gainazalean. Kasu honetan, kolore zuria aukeratu da eta, horregatik, kolore horia har ez dezan, esmalteari tindagai beltzeko tanta batzuk gehitzea gomendatzen da.\nEman hiru esku arrabolarekin, esmalte-lakaren fabrikatzaileak adierazitako lehortze-denborak errespetatuz, lixatu gainazala lixa mehe batekin eta, hirugarren eskua lehortu ondoren, garbitu hondarrak zapi lehor batekin.\nNahiago baduzu, zurezko listoi batzuk jar ditzakezu ateetan, ingetez ebakiak, koadro bateko moldurak balira bezala. Adibidean, ateak zuriak direnez, zerrenda beltz batzuk aukera ona izan daitezke, zuriaren gainean nabarmenduko liratekeelako eta tiratzaileen kolore grisak bi koloreen arteko trantsizio-elementu bihurtuko lukeelako.\nazalera lijar-eu mano-eu melamina-eu muebles-eu


Francisco Sagastik Peruko presidente karguaren zina egin du\nPresidente berriak hildako bi manifestariak gogoratu ditu eta herritarren konfiantza berreskuratzeko gai izango den gobernu anitza sortzeko helburua azpimarratu du.\nFrancisco Sagasti Peruko presidentearen inbestidura hitzaldia. Argazkia: EFE\nManuel Merinok dimisioa eman du Peruko presidente gisa\nVizcarra presidentearen kontrako zentsura-mozioa onartu du Peruko Kongresuak\nErrepresio basatiak bi hildako, 94 zauritu eta 42 desagertu utzi ditu Perun\nProtesta jendetsuak egin dituzte Perun, Merinoren Gobernuaren aurka\nPeruko Kongresuak Francisco Sagasti aukeratu du herrialdeko bitarteko presidente\nFrancisco Sagastik Peruko presidente karguaren zina egin du, eta inbestidura hitzaldia Martin Vizcarra kargutik kendu ostean izandako protestetako bi hildakoak gogoratzeko baliatu du.\nPeruko presidente berriak Inti Sotelo eta Bryan Pintadoren heriotzak deitoratu ditu eta "Estatuaren izenean" barkamena eskatu die hildakoei, haien senideei eta "demokraziaren alde protestan aritu ziren gazte guztiei".\nSagastik adierazi duenez, "klase politikoa ez da behar den mailan egon, gainditu behar ditugun erronka handien mailan". "Ez dugu jakin entzuten edo erantzuten perutar gehienen asmo legitimoak, aitortza eta duintasuna eskaerak", gaineratu du.\nPeruk bizi duen krisi politikoaren aurrean, bere gobernuaren erronka eta helburu nagusia herritarren konfiantza lortzea eta itxaropena itzultzea izango dela esan du. Bere kabinetea plurala (ez alderdikoia) izango dela bermatu du, herritarren aniztasuna ordezkatzeko. Agintariaren arabera, politika oso suntsitzailea izan da, eta, askotan, aktoreek "etsai amorratu" gisa jokatu dute, ez aurkari gisa.\n2021eko hauteskundeei dagokienez, bere lehen erronka ezustekorik gabe egiten direla eta "erabat garbiak" direla ziurtatzea dela esan du. Errepublikako bigarren presidenteordearen hautagaitzari uko egin dio gainera, Kongresuko presidente eta herrialdeko behin-behineko presidente bihurtu ostean.\nCOVID-19ak sortutako "krisi ekonomiko eta osasun krisi larriari" aurre egiteko beharra azpimarratu du presidenteak, eta ekonomia suspertzeko konpromisoa eskatu dio herrialdeko sektore pribatuari.\nBere administrazioa gidatuko duten beste ildo estrategiko batzuk ere aipatu ditu (hezkuntza bultzatu eta indartzea eta Hambre Cero programa sortzea, adibidez) eta Estatuko Prokuradoretza Nagusiaren eta Peruko Irrati eta Telebista Institutu Nazionalaren (IRTP) autonomia bermatuko duela azpimarratu du.\nGainera, gazteek gizartean duten rolaren garrantzia aitortu du, eta "politika gazteei hurbiltzeko" eta herrialdean "zientzia, teknologia eta berrikuntzarako jardueren gobernantza eta instituzionaltasuna indartzeko" konpromisoa hartu du.


Virginia Berasategi: "Hawaiin lehenengo hamarren artean bukatzea ikaragarria da" — Gaztezulo\nVirginia Berasategi: "Hawaiin lehenengo hamarren artean bukatzea ikaragarria da"\nVirginia Berasategi: "Hawaiin lehenengo hamarren artean bukatzea ikaragarria da" https://www.gaztezulo.eus/albisteak/virginia-berasategi-quothawaiin-lehenengo-hamarren-artean-bukatzea-ikaragarria-daquot https://www.gaztezulo.eus/albisteak/virginia-berasategi-quothawaiin-lehenengo-hamarren-artean-bukatzea-ikaragarria-daquot/@@download/image/20101218299virg_1361873107.jpg\nZaleek argazkiak atera nahi izaten dituzte bere ondoan, eta hedabide askok elkarrizketatzen dute Virginia Berasategi. Triatleta bilbotarra Izar mediatikoa da. Bilbon? ez, Hawaiin.\nBadaude oharkabe pasatzen diren urteak. Beste batzuk, arrazoi askogatik, buruan iltzatuta geratzen zaizkigu. Virginia Berasategi triatloilariari kosta egingo zaio 2010a burutik kentzea. Emaitza bikainak lortu ditu bai, baina garratzetik ere izan du urteak: bitan talka egin du auto batekin bizikletan zihoala entrenatzen; batean, hortzetan hartu zuen min gehien, eta bestean bizkarraren behealdean. Hori nahikoa ez, eta Munduko Txapelketaren bezperetan gaixotu eta antibiotikoak hartu behar izan zituen. Hawaiiko Ironmanean beherakoa izan zuen, eta hala ere laugarren postuan heldu zen helmugara. Kona uhartea buruan duela igarotzen du urteko zati handi bat Berasategik, Hawaiiko irla horretan jokatzen dutelako urtero proba ospetsua. Ez dago dudarik: burdinazkoa da bilbotarra.\nEuropako txapelduna Gasteizen, Munduko Txapelketan hirugarren, Hawaiiko Ironman proban laugarren. Jar iezaiozu zerorrek nota urteari.\nHamar bat edo. Europako Txapelketa berriz ere irabaztea unerik berezienetakoa izan zen. Munduko Txapelketari dagokionez, pozik nago baina gehiago espero nuen. Eta Hawaiin laugarren postuak iazko hirugarrenak baino poz handia eman dit.\nBi istripu izan dituzu aurten, geldirik egotera behartu zaituztenak. Urte osoan korrontearen kontra joan izanaren irudipena al duzu?\nBeno, egia esan istripuak eduki eta gero, bizikleta gainean igotzeko beldur pixka bat banuen, baina ekinaren ekinez beldur hori desagertzen da. Nik bi eroriko izan ditut aurten, baina denbora gutxian osatu naiz, aurrez finkatutako egutegia bete ahal izan dut, podiumera igo naiz hainbat probatan... Jabetu behar dugu gauzak ez direla beti nahi dugun bezala ateratzen eta kitto. Athleticeko Ibai del Campo gazteak, aldiz, zenbait hilabete emango ditu jokatu gabe.\nHawaiiko lasterketari uko egitekotan izan zinen, ezta?\nBai, bai, pentsatu nuen. Baita kirola uztea ere. Askotan irribarretsu agertzen gara, helmuga zeharkatzean adibidez, baina horiek segundo gutxi batzuk baino ez dira; une txar asko dago tartean. Azkenean zergatik erabaki nuen Hawaiira joatea? Ba, amore ematea biderik laburrena zelako, eta banekielako parte hartu ezean buruari jira eta bira jardungo nintzela luzaroan. Alegia, ezin nuela azken erabakia beroan hartu.\nJoan bai, baina han ere gorriak ikusi zenituen\nBizikleta saioan eztulka hasi nintzen, akaso hoztu egin nintzelako eta korrika ere larri hasi nintzen; oinean min izango ote nuen ez nekien [joan den urteko Ironmanean hartu zuen mina] eta probaren lehen zatian beherakoa izan nuenez, ba neure buruari galdetu nion zer demontre egiten nuen han. Baina korrikako azken 10 kilometroetan gorputzaldiari buelta eman nion, irribarrea ezpainetan ari nintzen korrika eta hori ondo nindoan seinale zen. Konturatu nintzen lehen hamarren artean bakarrik ez, lehen bosten artean bukatzeko gauza nintzela.\nPostu madarikatuan bukatu zenuen, laugarren.\nEz dakit zergatik esaten duten hori. Bosgarren, seigarren edo zazpigarren amaitzea baino hobe da laugarren helmugaratzea. Gainera, Hawaiin lehenengo hamarren artean egotea ikaragarria da.\nTriatloian bi euskal herritar zaudete munduko onenen artean. Hala ere, Hawaiiko proba, Internetez baino ezin izan zen jarraitu Euskal Herritik. Alemanian, aldiz, bost orduko emanaldia eskaini zuten, zuzenean gainera.\nJoan den urtean telebista kate batek irudiak hartu eta ETBk irudi horiek bota zituen ondoren. Aurten interesa zuten telebista kate guztientzako zerbitzua bazegoen. Beraz, ETBk ere eman zezakeen, baina agian ez zuen aukera horren berri. Pena da, hainbatek e-posta bidez galdetzen zidalako ea ba ote zegoen proba telebistan zuzenean ikusterik. Ziur naiz telebistan emanez gero, jende dezentek ikusiko lukeela, oso kirol ikusgarria baita.\nMaratoian esan ohi da 30. kilometroaren inguruan korrikalariek hormaren kontra jotzen dutela, alegia hori dela unerik gogorrena, izugarri kosta egiten zaiela aurrera egitea. Non dago ditxosozko horma iraupen luzeko triatloietan?\nGorabehera asko dago zortzi eta hamazazpi ordu bitarteko ahalegina eskatzen duen kirol batean. Nork bere hormaren kontra jotzen du, baina esango nuke horma korrikako saioan izaten dela, batez ere txirrindularitza saioan behar baino indar gehiago xahutuz gero.\nEz dirudi erraza denik triatloia bezalako kirol baten aldeko hautua egitea, ez baita nahikoa diziplina batean iaioa izatea\nAita Hawaiin lehiatu zen estatuko lehen triatloilaria izan zen. Ni txikitan igeriketan aritzen nintzen, baita atletismoan ere eta, gainera, bizikleta gustuko nuen. Dena dela, aitak odolean zeraman eta horrek zeresana izan zuen.\nTriatloi olinpikoa motz geratu zitzaizun orain dela urte batzuk eta iraupen luzekoetara pasatu zinen. Zergatik?\nTriatloi olinpikoan parte hartzen nuen garaian pare bat alditan izan nintzen Olinpiar Jokoetara joateko zorian, baina lesioek bidea moztu zidaten. Gaztetik, proba luzeetan oso iaioa izan naiz eta ikusten nuen goiz ala berandu triatloi luzeak iritsiko zirela. Patuak ekarri ninduen.


OSTALARITZA ESTABLEZIMENDUEN TERRAZA EREMUEN IREKIERA ETA EZOHIKO HANDITZEA, COVID-19K ERAGINDAKO OSASUN KRISIAREN ONDORIOZ EZARRITAKO MURRIZKETEN MALGUTZEAREN BAITAN - Ayuntamiento de Alsasua / Altsasuko Udala\nOSTALARITZA ESTABLEZIMENDUEN TERRAZA EREMUEN IREKIERA ETA EZOHIKO HANDITZEA, COVID-19K ERAGINDAKO OSASUN KRISIAREN ONDORIOZ EZARRITAKO MURRIZKETEN MALGUTZEAREN BAITAN\n2020ko maiatzaren 3an argitaratu zen Estatuko Aldizkari Ofizialean SND/386/2020 Agindua, maiatzaren 3koa, zenbait gizarte-murrizketa malgutzen dituena eta txikizkako merkataritzaren jarduera eta zerbitzuak emateko jarduera\ngaratzeko baldintzak zehazten dituena, bai eta ostalaritza eta jatetxe jarduerak ere, COVID-19k eragindako osasun-krisiak gutxien eragindako lurraldeetan.\nAgindu hori maiatzaren 4an indarrean sartu zen Formentera, Gomera, El Hierro eta Graciosa uharteetan, eta dagoeneko aipatutako tokietan abian jarri da Estatuko Gobernuak onartutako “normaltasun ” baterako trantsizio-planaren 1. fasea.\nAipatutako Aginduaren 12. artikuluaren arabera, “Ostalaritza eta jatetxe establezimenduetako terrazak jendearentzat berriz irekitzeko baimena ematen da, eta aurreko urtean baimendutako mahaien ehuneko berrogeita hamarrera mugatzen da, dagokion udal-lizentzia oinarri hartuta (…). Ostalaritza eta jatetxe establezimenduak Udalaren baimena lortzen badu terrazara bideratutako azalera handitzeko, aurreko atalean aurreikusitako mahai kopurua handitu ahal izango da, betiere mahaien eta azalera erabilgarriaren arteko ehuneko berrogeita hamarreko proportzioa errespetatuz, eta terraza dagoen bide publikoaren zati berean oinezkoentzako espazioa proportzioan handituz (…)”.\nLitekeena da maiatzaren 11an Estatuko hainbat probintzietan, tartean Nafarroan, aurretik ezarritakoa indarrean sartzea. Hori dela eta, Altsasuko Udalak aukera emango du, betiere aurretik aipatutako agindua Nafarroan aplikagarria bada, ohiz kanpo eta behar-beharrezkoa den denboran, gaur egun ostalaritza-establezimendu bati terraza jartzeko esleitzen zaion espazio\npublikoa honela handitu ahal izateko: terraza gehienez %50a okupatuko dela pentsatuz gero, eremuaren bikoitza baimendu ahal izango da, betiere kasu bakoitzean establezimendu bakoitzak terraza erabilerako esleituta duen espazio fisikoa aztertuz. Helburua baimen berezi honekin establezimendu bakoitzak gaur egun esleituta duen espazioa materialki erabili ahal izatea da.\nNolanahi ere honen inguruan agintari eskudunek emandako araudia aplikagarria izango da.\nAukera hori baliatu nahi duten ostalaritza-establezimenduek\nhorretarako jakinarazpena bidali beharko diote Udaltzaingoari.\nKasu bakoitza banan-banan aztertuko da, eta bertan planteatuko da eskatutako terrazaren handitzea, terrazak eta mahaitxoak lurzoru publikoan jartzea arautzen duen indarreko ordenantzan ezarritakoaren arabera.\nBide publikoa okupatzeagatiko tasa benetan okupatzen den terraza- azaleraren arabera kobratuko da, eta ez baimendutako azalera osoaren arabera.\nErantzunak desaktibatuta daude OSTALARITZA ESTABLEZIMENDUEN TERRAZA EREMUEN IREKIERA ETA EZOHIKO HANDITZEA, COVID-19K ERAGINDAKO OSASUN KRISIAREN ONDORIOZ EZARRITAKO MURRIZKETEN MALGUTZEAREN BAITAN sarreran\n← AISIALDIKO ETA DENBORA LIBREKO BEGIRALEEN 2019KO KONTRATAZIOEN ZERRENDA ZABALTZEA.\nAisiz blai, gazte jarduerak, kirol eskolak eta musika eta dantza eskolan izena emateko epea →


Lascaray, Euskadiko zaharrena - SPRI\n1823an sortutako konpainia arabar honen gidaritza familiako seigarren belaunaldiarena da, eta sektore oleokimikoan eta kosmetikoan zentratzen du bere jarduera\nLascaray enpresa arabarrak ia 200 urteko ibilbidea du; 1823an sortu zen gantzezko kandelak fabrikatzeko, eta hainbat ikerketak diote bera dela Euskadiko enpresa zaharrena. Gasteizen finkatua, 85 langileko plantilla du une honetan, eta jarduera bikoitza garatzen du -bata sektore oleokimikoan eta bestea kosmetikoan-, 500dik gora erreferentziako portfolioa duelarik. Bere DNA familiarra da erabat, eta Lascarayren gidaritza seigarren belaunaldiarena da. Iaz 36 milioi euro fakturatu zituen, eta % 35 inguruko esportazio-mailara iritsi zen, Latinoamerikako merkatua delarik garrantzitsuena bere nazioarteko negozioetarako. Konpainiako zuzendari nagusi Félix Lascarayk euskal enpresa erreferente honen giltzarriak aztertu ditu SPRIrentzat.\nZein da familia-enpresa batean halako konpromiso-maila lortzeko giltza (halakorik badago)?\nSeguru asko, gure arbasoek txikitatik irakatsi diguten erantzukizun-sentimendua, eta horrekin batera, grina, konstantzia eta ahalegina. Gure aita, berriki erretiratu dena 75 urterekin, egunero etortzen da enpresara. Eta 85 urterekin hil zen gure osaba ere berdin-berdina zen… Bizimodu bat da hau, lana baino gehiago.\nZu familiako seigarren belaunaldia zara, baina enpresan badago zazpigarren belaunaldikoren bat ere…\nBai, 34 urte ditut eta zortzi daramatzat konpainian lanean, hau da, 26 urterekin sartu nintzen, aitari iruditu zitzaionean bazela ordua. Familian badugu protokolo bat, lehenbizi atzerrian ibili nintzen, prestakuntza jasotzeko eta familia-enpresatik kanpo lan egiteko. Ikaskuntza-prozesu haren ostean Gasteizera itzuli nintzen, eta behetik hasi nintzen lanean, lantegia eta enpresa sakonago ezagutzeko. Zazpigarren belaunaldiari dagokionez, badago senitarteko bat, gure lehengusua hain zuzen, Esportazio saileko zuzendaria dena, eta Lascaray familiaren zazpigarren belaunaldiko kidea.\nEz dago datu ofizialik Euskadiko enpresa zaharrena zaretela ziurtatzeko, baina kontrakoa dioenik ere ez…\nEzin da jakin ofizialki, baina hainbat ikertzailek egin dituzten azterketek diote ez dutela besterik aurkitu, eta momentuz geu garela Euskadiko enpresa zaharrena.\nNork bultzatu zuen enpresa-talde hau?\nJuan Bernardo Lascarayk. 1823an Ziburutik Gasteizera etorri zen gantzezko kandelak egitera eta Prado auzoan jarri zuen lehen lantegia. Handik gutxira, 1855ean, Casimiro Lascarayk (bigarren belaunaldia) beste urrats bat eman zuen. La Estrella Alavesa, LEA izeneko bigarren lantegia sortu zuen, non bujia estearikoak eta oleinazko xaboia egiten hasi zen. Adibidez, garai hartan sortu zen Marfilezko xaboia… Handik aurrera belaunaldi berriak etorri ziren, eta enpresa dibertsifikatzen eta handitzen joan zen; adibidez, 1973an, gaur egungo kokalekura eraman zuten enpresa, Arriaga industrialdera.\nLascaray erreferente historikoa da Euskadiko enpresa-sarean, bai bere ibilbide luzeagatik eta baita ere erreferentea delako sektore oleokimikoan, gantz-azidoak fabrikatzeko duen trebeziagatik. Zer egiten duzue zehazki, eta zein da zuen balore nagusia?\nGantz-azidoa ez da oso ezaguna bere izenagatik, baina egunero erabiltzen ditugun produktu askoren osagaia da. Naturan eta izaki bizidunengan aurkitzen ditugun gantz eta olio gehienetatik ateratzen den deribatu esentzial bat da, eta asko erabiltzen da garbigarriak, leungarriak, gorputzerako kremak edo pneumatikoak egiteko, adibidez. Espainian fabrikatzen diren garbigarri guztiek eta Europako herrialde askotan egiten direnek darabiltzate gure fabrikatik ateratako gantz-azidoak, eta berdin gertatzen da gurpilekin.\nZuen bigarren negozio-ildoa kosmetikarena da, LEA markaren azpian biltzen dena. Zenbateko pisua du negozioaren egunerokotasunean?\nUne honetan, kosmetika sailak gure fakturazioaren % 45 inguru suposatzen du, eta 500dik gora erreferentzia dauzkagu. Marka propioa fabrikatzen dugu (LEA), baina beste marka batzuetarako produktua ere egiten dugu, batez ere banaketa eta azalera handien sektorerako.\nNolako produktuak dira?\nErreferentzia asko eta oso desberdinak fabrikatzen ditugu. Adibidez, bizarra mozteko 15 milioi aiztotik gora saltzen ditugu urtero, eta desodoranteen sektorean beste bost milioi unitate inguru. Eta, horrez gain, krema hidratatzaileak, eskuetarako xaboiak, toailatxo higienikoak, bizarra mozteko aparrak…\nZergatik hasi da Lascaray hain berandu esportatzen?\nAurreko krisiaren ondoren, 2010. urte inguruan, hasi ginen nabaritzen bagenuela nazioartekotzeko premia. Esportazioko partidak oso txikiak ziren ordura arte, baina plan bat prestatu genuen, eta Latinoamerikara bideratu ginen, batik bat, gure produktuentzat ibilbide-marjina handiagoa izan zezaketen herrialdeetara. Eta hala, hazten hasi ginen. Gaur egun, Lascarayk bere produkzioaren % 35 inguru esportatzen du, eta Peru, Kolonbia edo Kuba bezalako herrialdeetan dugu sarpen-maila handiena.\nCOVID-19ak eragin duen testuinguruan, hidrogel desinfektatzaileak sekulako gorakada izan du, eta produkzio-maila izugarri altuetara iristen ari da.\n15 urte baino gehiago daramatzagu hidrogel desinfektatzailea fabrikatzen, baina, martxotik hona gertatzen ari dena guztiz berria da. 2009an, “A gripea” iritsi zenean, nabaritu genuen produkzioak eta salmentek gora egin zutela, baina gailur hura ez zen izan hau bezalakoa, eta horregatik zuhur jokatzen ari gara pandemiari dagokionez.\nZuhur eta tentuz… Zergatik?\nGaur egun bizi duguna bezalako desorekak ez direlako onak ekonomiarentzat eta merkatuentzat; sektore batzuk oso ondo daude, baina beste batzuen egoera oso txarra da… Egoera hori bizi izan genuen aurreko krisian ere, zeina 2008an hasi arren, handik pare bat urtera igarri baikenuen. Horregatik, egoera aldakor honetan, nahiago dugu zuhur eta erantzukizunez jokatu, eta gure negozio-ereduaren oreka mantentzen saiatu.


LUBERRI ABESBATZAREN EMANALDIA OSTEGUN HONETAN!! | Antigua Luberri BHI\nLUBERRI ABESBATZAREN EMANALDIA OSTEGUN HONETAN!!\nLuberri Abesbatzak ostegun honetan, ekainak 24, kontzertua emango du Antiguoko San Sebastian Martir Parrokian arratsaldeko 20:00etan. Hemen duzue emanaldia aurkezten duen kartela eta abesbatza osaten dutenen irudia.\nAurrekoaBASO GOGOETA LEIHAKETA\nNextDBH-ko ASMAKIZUN TAILERREKO PROIEKTUAK


Dekretu berriak ostalaritzako ordutegia luzatu du - Aramaioko Udala\nDekretu berriak ostalaritzako ordutegia luzatu du\nLABIk astelehenean egindako bileran dekretu bat onartu zuten, eta zenbait neurri malgutu dituzte, pandemiaren joeran oinarrituta. Hartutako neurrien arabera, 24:00ak arte ireki ahalko dira tabernak, jatetxeak eta kultur- eta merkataritza-jarduerak. Horrez gain, aire zabaleko kirolean ez da pertsona-kopurua mugatuko.\nOsorik irakurtzeko: DEKRETUA_maiatzak31\n– ORDUTEGIAK: 24:00etan, establezimenduak ixtea eta kultura-, gizarte- eta merkataritza-jarduerak etetea.\n– OSTALARITZA: 24:00etan itxiko da. Barneko edukiera % 50ekoa izango da. Debekatuta dago barran edo zutik kontsumitzea. Mahai bakoitzean, gehienez 4 pertsona. Nahitaezkoa da maskara erabiltzea, irensteko unean izan ezik.\n– GAUEKO AISIA: Gaueko aisialdirako establezimenduek eta lokalek itxita jarraitzen dute.\n– BOTILOIAK: Debekatuta dago alkohola kontsumitzea kalean, esparru publikoan, kale-edanean edo «ez jaiak» gisako bileretan.\n– GAZTETXEAK: Gizarte- eta kultura-jarduerak egiteko administrazio-baimena duten lokalek jarduera horiek egin ahal izango dituzte, gehienez ere % 50eko edukierarekin, eta jarduerak 24:00etan amaituko dira. Pertsonen segurtasuna mantentzeko beharrezko neurriak ezarri beharko dira, eta maskara nahitaez erabili beharko da. Beharrezko baimena ez duten lokalak gazteen eta antzekoen lonjen kapituluan sartzen dira, eta, beraz, itxita egongo dira.\n– AISIALDIKO JARDUERAK: Aisialdiko taldeak gehienez 10 lagunekoak izango dira, betiere egonkorrak direla bermatzen bada.\n– ELKARTE GASTRONOMIKOAK: Elkarte gastronomikoak, txokoak, lonjak eta antzekoak itxita egongo dira.\n– MERKATARITZAKO EDUKIERAK: 150 m² baino gehiagoko establezimenduetan, % 40ekoa; eta 150 m² arte, % 60koa. Azoka txikietan, baimendutako postuen % 50 egon ahal izango dira.\n– JOKO-LOKALAK: Itxiera 24:00etan. % 50eko edukiera.\n– KULTU-LEKUAK: % 35eko edukiera. Beilatoki eta ehorzketetan: aire zabalean, 30 pertsona gehienez, eta leku itxietan, 6 gehienez.\n– KIROL-INSTALAZIOAK: % 50eko edukiera. Aldageletan, % 35eko edukiera. Ikuslerik ez kirol-ekitaldietan.\n– KIROLA EGITEA: Aire zabalean ez da pertsona-mugarik egongo, baina, barnealdean, gehienez 6 bildu ahal izango dira. Eskola-kirolari begira, entrenamenduak izango dira, baina ezingo dira aldagelak erabili. Maskara nahitaez erabili behar da, lehiaketetan eta kanpoan egiten den jarduera fisiko bizietan izan ezik.\n– HONDARTZAK ETA IGERILEKUAK: Bainatu bitartean eta espazio jakin batean geldi egon bitartean, ez da beharrezkoa izango musukoa erabiltzea, betiere erabiltzaileen arteko 1,5 metroko distantzia errespetatu badaiteke. Joan-etorriak egiteko maskara erabili beharko da nahitaez. Pertsona-taldeak ezingo dira lau baino gehiagokoak izan, eta beti errespetatu beharko dute taldeen arteko distantzia.\n– MUGIKORTASUNA ETA BILERAK: Maiatzaren 9tik aurrera, behin alarma egoera amaitu zela, bertan behera geratu ziren itxiera perimetralak, etxeratzeko agindua eta biltzeko pertsona-mugak.\n– GARRAIO PUBLIKOA: Garraio publikoaren irteera-ordutegia gaueko 12:00ak arte luzatu ahalko da.\n– OINARRIZKO NEURRIAK: Maskara erabiltzea, pertsonen artean 1,5 metroko distantzia eta barneko espazioen etengabeko aireztapena. Saihestu pilaketak. Gaueko eta beharrezkoa ez den mugikortasuna mugatzea gomendatzen da, eta 4 pertsona baino gehiagoko bilkurak saihestea.


Talka presents ELA against Bildu volume one — Eibar.ORG | Eibarko peoria\nHemen zaude: Hasiera / Blogak / Harrikadak / Talka presents ELA against Bildu volume one\nTalka presents ELA against Bildu volume one\nMikel Iturria 2012/12/19 23:27\nELA sindikatuak Donostiako udalean langileen eskubideak defendatzeko hartutako erabaki batzuk hautsak harrotu dituzte. Unai Oñederraren blogean argitaratutako apunte bat eta Irutxuloko Hitzan Ander Suberbiolak sinatutako artikulu bat ekarri nahi ditut hona.\nDonostiako udala, gabonetako paga eta fedea, Unai Oñederra\nTestu hau abenduaren 2an publikatu zuen Unai Oñederrak bere blogean. Hementxe irakur dezakezue oso-osorik: Donostiako udala, gabonetako paga eta fedea.\n"Jende askok sindikatuak ez ditu gogoko. Langile publikoek diru asko irabazten dutela pentsatzen dute eta, garai hauetan, langile hauek gabonetako paga gabe gelditzea normaltzat hartzen dute. Bildun badago halako jendea, gutxiengoa espero dut, normala da beraz jende horrek galdetzea “zer dabil ELA Donostiako udalean protestaka?” Testu hau ez da hauentzat".\n"Badago jendea, ordea, sindikatua langileen instrumentu garrantzitsutzat duena. Badakiena langileak kolektiboki antolatzen ez badira nagusien menera daudela, eta behar hutsagatik boterearen esanetara makurtzea besterik ez dutela (...)".\n"Barcinak gabonetako paga kendu eta gainera ziria sartu nahi izan zigunean aurre egin zitzaion, logikoa denez. Ez zen ezer arrarorik gertatu. Kontua, ordea, ozpindu egin da Barcinak egindakoa Donostiako Udalak egin duenean".\n"(...) Donostiako kasuan Barcinaren erabaki bera hartu duena Bildu izan da. Erabaki honen aurrean LABek erabaki du ez protesta egitea. Gobernuarekin ulerkor azaldu da. Nik uste jarrera honen atzean dagoena dela Bilduren kontrako protestek koalizioa ahuldu dezakeenaren beldurra (...)".\n"ELAk berriz, ez du aukera hori egin. ELA erabakiaren kontra dago eta protesta egiten du. Berdin zaio nor izan den erabakia hartu duena. Izan Barcina, edo izan Bildu. Boterean dagoenari beti izango zaio errazagoa langileen kontra joatea kapitalaren kontra baino (...)".\n"ELAren protestek eta kritikek, kaleko mobilizazio sozial exigente batek, langileen intereserako Bildu hobe bat egingo du etorkizunean. Bilduren erabaki guztiak txalotu eta onartzen dituen langile klase esaneko batek, ordea, Bildu indar eraldatzaile potentziala izatetik urrundu egingo du, hori baita boterea hartzen dutenen bide naturala. Bildu salbuespena izan daiteke, baina hori sinisteko fedea behar da".\nELAren jarrera Donostian, ez da zilegi. Ander Suberbiola\nDonostiako ezker abertzalearen izenean publikatutako artikulua da eta abenduaren 18an agertu zen Irutxuloko Hitzan. Testua ez dago, oraingoz, sarean, eta nik zati esanguratsu batzuk ekarriko ditut hona.\n"Espainiako gobernuak urte amaierako ordainsaria langile publikoei ordaintzeko debekua ezarri izanak, ataka zailean utzi ditu Euskal Herriko instituzioak, eta batez ere, udaletxeak (...) Donostiako udalean, egoera hau kudeatzerako orduan hautu argia egin du hasieratik Bilduren gobernuak: murrizketek Donostiako udal langileei eragin ez diezaieten lan egitea (...)".\n"Ibilbide horren baitan, egoerari aurre egin eta langileentzako formula onuragarriena bilatu asmoz, lanari elkar ekin zioten udal gobernuak eta sindikatuek (...)".\n"ELA sindikatuak mantendu duen jarrerari erreparatuta, ordea, ezin dezakegu balorazio bera egin (...) bere zilborrari begira, bestelako interesak helburu hartuta, arduragabe aritu da ELA Donostiako udaletxean (...)".\n"Udala ea sindikatuak langileentzako formula onuragarrienak bilatzen hasi ahala heldu ziren Donostiara langileen babes eskasa eta Diario Vascoren patrozinioa zeramaten ELAren protesta guztiak. Zer pentsatua eman beharko lioke sindikatuari, udalak dituen 1.300 langileetatik, mobilizazioetan hamarnaka batzuk baino elkartu ez izanak. Ordubete iraun zuen kanpaldiaren moduko portzelanazko protestekin, langileen defentsaren aldeko borrokaren buru kokatu nahi izan du ELAk Donostian. Errealitatetik urrun, ordea".\n"Udalbatzarrera sartu eta lapurra deitu zioten Donostiako alkateari (...) Hor zegoen ELAko liberatua, alboan PPko zinegotziak zituela, eta nori, eta Juan Karlos Izagirreri lapurra deitzen. Zuenak ez du izenik. "Lapurra". PPko zinegotziari txalo egiten zenioten bitartean (...)".\n"(...) Zergatik kokatu nahi du Donostiako Udala bere ekimen sindikalaren jopuntuaren erdigunean? (...) Bi dira, gure ustez, ELAren jokabidea elikatu duten irizpide edo helburuak (...)".\n"Batetik, Bildu beste alderdi politikoen pare kokatzeko premia du ELAk (...) Bestetik, bere burua langileen defendatzaile sutsuenaren pare agertu nahi du (...)".\n"Finean, zurrunbilo antzu honetan barreiaturik, gai honen guztiaren baitan ageri zaigun eztabaidagai nagusiak eskuen artetik egin digu ihes. Alegia, zer egin behar dugu Euskal Herrian, guztiok elkarrekin, eremu guztietatik eraginez, Madriletik datozen inposizio hauei aurre egiteko? (...) Badugu guztiok zer hausnartu, zer aldatu, bide honetan aurrera egingo badugu (...) Elkarrekin ekiteko garaiak dira honakoak eta ELAko idazkari nagusi ohi Jose Elorrietak egunotan ongi esan duen moduan ´sindikalismoa, batez ere, ekintza kolektiboa da´ Egin dezagun bada".\netiketak: donostia, unai_oñederra, ELA, bildu, ander_suberbiola\nELA against Bildu baino. ELA against Donostiako udaleko ekintzak esango nuke nik... Bilduko beste toki batzuetan ez da hau gertatu ez? Diputaziñuan adibidez. Bildu justifikatzen dabileta pentsau jata niri, ta hortarako deskalifikau in bihar...


Irekia Eusko Jaurlaritza - Gobierno Vasco :: Dopinaren Aurkako Euskal Agentziak 145 kontrol egin zituen 2020an, eta ez zuen zehapen-espedienterik abiarazi pandemiak markatutako urte batean\nDopinaren Aurkako Euskal Agentziak 145…\n<iframe src="https://www.irekia.euskadi.eus/eu/embed/videos?video_path=2021%2F04%2F28%2Fnews_68584%2Fhtml5%2Fzupiria_dopaje.mp4" width="320" height="210" allowfullscreen></iframe>\nDopinaren Aurkako Euskal Agentziak 145 kontrol egin zituen 2020an, eta ez zuen zehapen-espedienterik abiarazi pandemiak markatutako urte batean Iturria: Irekia\nzupiria_memoria_dopaje.jpg Iturria: Irekia\n2020an, kirol-probak eten eta atzeratu ziren, eta hori egindako kontrolen kopuruan islatzen da. Aurreko urtearen erdia egin ziren\nEmaitza analitiko atipikoak zituzten hiru kontroletatik batek ere ez zuen zehapen-espedienterik behar izan\nBingen Zupiria Kultura eta Hizkuntza Politikako sailburuak adierazi duenez, Eusko Jaurlaritzak dopinik gabeko kirola lortzeko lan egiten du\nBingen Zupiria Eusko Jaurlaritzako Kultura eta Hizkuntza Politikako sailburuak eta Jon Redondo Jarduera Fisikoaren eta Kirolaren zuzendariak Dopinaren Aurkako Euskal Agentziaren 2020ko jardueraren balantzea aurkeztu dute gaur Bilbon. Eusko Jaurlaritzaren mendekoa eta Euskadin dopinaren aurkako borrokan eskuduna den erakundeak, guztira 145 dopin-kontrol egin zituen iaz, laginak jasotzeko 46 misioren bidez. Iazko datuetan COVID-aren eragina nabarmena da 2019an egindako kontrolen kopuruan maximo historikoetara iritsi ondoren, 313 kontrolekin. Pandemiaren ondorioz, 2020ko martxotik programatutako lehiaketa asko ez ziren egin eta beste asko 2021era atzeratu ziren. Hori dela eta, iaz egindako kontrolak aurreko urtean egindakoen erdia dira. 2020an ez zen zehapen-espedienterik ireki behar izan dopin kasuengatik.\n2020an egindako misio gehienak, 25 misio, % 58-a, kirol-probetara joanda egin ziren, hau da konpetizioan, eta gainerako 18ak, % 42-a, entrenamendu saioetan, konpetiziotik kanpo. Guztira 111 lagin jaso ziren lehiaketan eta 34 lehiaketatik kanpo. Kontrolak 11 kirol modalitatetan egin ziren, besteak beste, egindako kontrol kopuruaren arabera, arraunean (84 kontrol), errepideko txirrindularitzan (14), triatloian (11) eta kros atletismoa (10). 2020an ez zen kontrolik egin animalietan.\nDopin-kontrolak egin ziren ekitaldi gehienak, % 67, erkidego mailakoak izan ziren, % 28 estatu mailakoak eta % 5 nazioartekoak. Generoari dagokionez, kontrolen xede izan ziren kirolarien %78 gizonak izan ziren eta %22 emakumeak.\n2020an egindako 145 kontroletatik hirutan emaitza analitiko atipikoak atzeman ziren, hirurak aldatutako profil esteroidalarekin. Biren kasuan analisi osagarriak egin ziren horien jatorri exogenoa baztertzeko eta edozein anomalia baztertu zen.\nHirugarren kasuan Dorzolamida detektatu zen, substantzia debekatuen zerrendan dagoen substantzia bat (S5 taldea. Diuretikoak eta agente maskaratzaileak). Kirolariak mediku txostenen bidez justifikatu zuen kontrola egin aurreko datetan sendagai oftalmiko bat hartu zuela (baimenduta dago) eta ez zen zigor espedienterik abiarazi.\nHortaz, Dopinaren Aurkako Euskal Agentziak ez zuen dopinagatik positibo emateagatik zehapen-espedienterik abiarazi 2020an.\nBingen Zupiria Kultura eta Hizkuntza Politikako Sailburuak adierazi duenez Dopinaren Aurkako Euskal Agentziak “dopinik gabeko kirola lortzeko eta dopinarekin zero tolerantziaren kultura ezartzea lortzeko lan egiten du, baita kirolaren benetako balioak balioesteko ere, hala nola ahalegina, nork bere mugak gainditzea edo kiroltasuna, besteak beste”.\n2020an Dopinaren Aurkako Euskal Agentziaren bi ebazpenen aurka jarritako errekurtsoak ere ebatzi ziren. Bi kasuetan (2018 eta 2019koak), justiziak arrazoia eman zion Agentziari, eta jarritako errekurtsoak ez ziren onartu.\nEuskadin dopinaren kontrako borroka kudeatzea Dopinaren Aurkako Euskal Agentziaren eskumena da. Espainian antzeko beste agentzia bat baino ez dago, Estatu mailakoa. Eusko Legebiltzarrak Kiroleko Dopinaren aurkako Legearen aldaketa onartu zuen 2018an, eta bertan berariaz jasotzen da Euskadin dopinaren aurkako borroka Dopinaren Aurkako Euskal Agentziaren eskumena dela. Lege berriak, gainera, araudia dopinaren aurkako Munduko Kodera egokitu eta zigorrak gogortu zituen. Zupiriak gogoratu duenez “nazioarteko araudia bost urtean behin berritzen da, eta Kultura eta Hizkuntza Politika Sailaren helburua da legegintzaldi honetan Kiroleko Dopinaren Aurkako Legea berritzea, horrela, nazioarteko aldaketa berrietara egokitu ahal izateko”. Era berean, Dopinaren Aurkako Euskal Agentziaren erreferentziazko izaera sendotzeko konpromisoa ere jasotzen du Gobernu Programak. Dopinaren Aurkako Euskal Agentziaren helburua urtero 300 kontrol inguru egitea da nahiz eta iaz pandemiaren eraginez ezin izan zuen kopuru horretara iritsi. 2019an 311 kontrol egin ziren, 2018an 293 eta 2017an 292.\nDopinaren Aurkako Euskal Agentziak heziketa eta sentsibilizazio lanak ere egiten ditu kirolariei, federazioei eta kirol-teknikariei informazio-hitzaldiak eta aholkularitza eskainiz. Hori, legedi propioa garatzearekin, egiten diren kontrol kopuruarekin eta dopin-espedienteekin batera, Agentzia Dopinaren Aurkako Nazioarteko Agentziako kide bezala onartzeko gakoak dira Eusko Jaurlaritzaren iritziz eta aspalditik dabil hori lortzeko lanean.\nintervencion_zupiria_doping... behera kargatu (20 MB)


Orozkoko Udala - 'Jaietako hegaldia', de Nora Latatu Landaluze, será el cartel anunciador de sanantolinak 2018\n2018ko sanantolinek dagoeneko kartel iragarlea dute eta jaiak ia prest daude hegaldiari ekiteko hurrengo abuztuaren 31an. Izan ere, 'Jaietako hegaldia' du izena obra irabazlea, Nora Latatu Landaluzerena. Lehiaketako 1.sailkatua denez 200€ jasoko ditu. Azpimarratzekoa da 'Berakatzen erromeria' kartelak 2. saria jasoko duela, hau da, bere egileak, Enara Bravo Ruizek, 100€ jasoko ditu.\nErabakia hartzeko Antolinzaleak Jai Batzordeak epaimahai teknikoaren iritzia, %70ean, eta herritarren botoak, %30ean, hartu dira kontuan. Aurten 60 boto jaso dira nagusien kategorian eta 62 haurren atalean. Guztira 13 lan aurkeztu dituzte haurren kategorian eta 9 nagusien atalean. Egile guztiak orozkoarrak dira.\nUmeei zuzendutako lehiaketan Izaro Agirre Sasiainen 'Orozkoko jatorriak' izan da 1. saria lortu duena. Pintura materiala jasoko du. Saririk jasoko ez duten arren, Antolinzaleak Jai Batzordeak nabarmendu nahi izan du 2. postuan sailkatu diren Maider Landaluze Dominguezen “Denak Batera” obra eta Iraia Olivan Barrondoren “Orozkoko jairik dibertigarrienak”. Puntuaketan berdinketa lortu dute.\nSaritutako beste kartel batzuk:


Arrosa, printzesak eta superheroiak — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Arrosa, printzesak eta superheroiak\nArrosa, printzesak eta superheroiak\nLeire Narbaiza 2015/01/21 17:34\nGipuzkoako hitzan 2015eko urtarrilaren 9an argitaratutakoa\nGabonez berba egiten dugunean, oporrez eta jan-edanez gain, opariz eta jostailuz betetzen zaizkigu elkarrizketak: Olentzero versus Errege Magoak, lagun ezkutua, non erosi eskatutakoa, zer erosi… Ehiza txakurrak dirudigu usnan, oparia jaso behar duenaren desioen atzetik. Edozein iradokizun edo datsegit agindu bihurtzen zaigu, edo, hobeto esanda, erregalua lortzeko parada paregabea. Ideiak ere agortzen baitzaizkigu, gustuak ere aldatu egiten direlako, pertsonaren ezagutza urria delako, edo jasotzailearen zailtasuna benetan agerikoa delako.\nUme sinesberen kasuan errazagoa da. Nahikoa da eskutitza idazteko esatea, bertan apeta guztiak apuntatzeko aukera emango digute-eta. Sarri askotan zer eskatzen duten deskubritzea zaila egingo zaigu, jakin ere ez dugu jakingo zer den idatziz jarri dutena, guk jostailu iragarkirik ez dugulako ikusten. Baina haurraren guraria argitzeko jostailu katalogoak dauzkagu, hainbat dendak egin eta dohainik partitzen dituztenak.\nHalako bat erabili zuen eta erabiltzen ari da gure iloba, iaz eta aurten, urte bietan El Corte Ingles almazen handien katalogo mardula. Egunotan bere liburu kuttuna da eta noranahi eramaten du, Olentzerorena pasatuta egon arren. Emozioz beteta seinalatzen dizkigu bere gogoko artikuluak eta gai da behin eta berriro, etengabe, orriak pasa eta begira egoteko. Edozein momentu begitantzen zaio aproposa bere gogokoak gurekin konpartitzeko. Erraz asko altzora igo eta trepeta asko erakutsi, ea gu ere, era sibilinoan, gustatu eta erortzen garen.\nIaz aho bete hortz laga ninduen bertan ikusitakoak. Neska/mutil banaketa oso argia zen: neskentzako zena, arrosa eta more argiz seinalatuta; mutilentzako zena, berde, gorri eta kolore ilunez. Jostailuen ondoan ere neskatilak edo mutikoak ageri ziren, produktu horren hartzailearen arabera. Jakina, beti gizartearen genero-banaketaren ikuspuntu klasiko eta zorrotzenetik begiratuta: panpinak, printzesak, tximeletak eta loreak, arrosak, neskentzat; eta kamioiak, superheroiak, eraikuntza-blokeak eta ninja dortokak, ilunak, mutilentzat.\nOrduan sumindu egin nintzen, eta hala segitzen dut. Izan ere, aurtengoa ere berdintsua da. Horregatik ez nau harritu Susaeta argitaletxearekin sortutako polemikak, neska eta mutilentzako ipuinak argitaratzen dituela ikusita, ezta beste merkataritza guneek ere ateratako katalogo eta iragarkietan genero desberdintasun faltsu eta murriztaile hori ageri denean.\nBaina nola harritzen gaitu horrek, jaio orduko niniak arrosaz ala urdinez janzten baditugu? Mozorrotzen ditugunean maitagarriz eta spidermanez betetzen baditugu bazterrak? Emakumeok etengabe printzesak garela esanez bonbardatzen bagaituzte? Horrela, pikutara aukera-berdintasuna, emakumeen imajinarioa beti izango delako ahula eta makala, hauskorra, salbatzailea behar duena, bere kabuz ezin duelako ezer lortu. Eta gizonena defendatzaile ahalguztiduna, bestea bezain faltsua eta hutsala.\nRolak betiko eta indartuta, herri desorekatua baino ez dugu lortuko, eguneroko hainbat jardueratarako gai ez diren gizabanakoak, pertsona ahul eta desorekatuak. Hori ote da lortu nahi dutena enpresa handi horietatik? Makalago izanda, zaurgarriago garelako?\netiketak: Kolaborazioak, arrosa, Txargainen, Umeak, Emakumeak, gizonezkoak, jostailuak, Kalamuan, Gipuzkoako Hitza


topic_facet:"Elektrizitatea eta Elektronika (Lanbide Arloa)" topic_facet:"Elektrizitatea eta automatismo elektrikoak (Modulua)" genre_facet:"Curriculumeko baliabideak" author_facet:"FESTO Pneumatik S.A.V."\nProposatutako gaia: Elektrizitatea eta Elektronika (Lanbide Arloa) Proposatutako gaia: Elektrizitatea eta automatismo elektrikoak (Modulua) Generoa / Forma: Curriculumeko baliabideak Egilea: FESTO Pneumatik S.A.V.\n1 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea automatizatuen muntaia- eta mantentze-lanak (Modulua) 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Muntaia- eta mantentze-lan elektriko/elektronikoak (Modulua) 1 Neurketa eta Erregulazio Sistemak (Modulua) 1 Sistema automatizatuak (Modulua) Guztiak ikusi ... gutxiago ...


Txorien kantuak ezagutzeko ibilaldia antolatu du biharko parketxe sareak | El Diario Vasco\nTolosa GoierriTxorien kantuak ezagutzeko ibilaldia antolatu du biharko parketxe sareak\nTxorien kantuak ezagutzeko ibilaldia antolatu du biharko parketxe sareak\nPrismatikoak eramatea gomendatzen da.\nAnduetza parketxen izango da zita goizeko 10:00etan eta 5 euroko prezioa du pertsonako\nEDURNE ALBIZU ZEGAMA. Viernes, 26 abril 2019, 00:18\nTxoriek beraien artean komunikatzeko gure belarriak horrenbeste goxatzen dituzten kantuak erabiltzen dituzte. Gipuzkoako Parketxe Sareak gure inguruko txoriak eta hauen kantuak ezagutzeko ibilaldiak antolatu ditu aurten ere eta bihar, Anduetza parketxean, Zegaman, izango da zita goizeko 10etan.\nIbilaldia zailtasunik gabekoa izango da eta bidean gure inguruko txoriak eta hauen kantu ezberdinak ezagutzen lagunduko duten azalpenak emango ditu Eneko Azkue Arkamurka Natur Taldeko kideak.\nJarduera 30 minutuko aurkezpen batekin hasiko da, Anduetza parketxe barruan, txorien argazkiak pantaila handian ikusiz eta haien kantuak entzunez.\nBi orduko iraupena\nGuztira bi ordu inguruko iraupena izango du saioak eta prismatikoak ekartzea gomendatzen da.\nAdin eta ezaguera-maila guztikoentzat dago zuzendua ibilaldi hau. Izena emateko eta informazio gehiagorako honako telefono zenbakia eta korreoa daude bisitarien eskura: Arantzazuko Parketxea: 943 80 21 87 / 688 62 36 09 / anduetza@gipuzkoamendizmendi.net. Prezioa 5 eurokoa izango da pertsonako.\nJon Gurrutxagaren eta Urbil Artolaren kontzertua, gaur Bai Reformasen senior mutilek etxean jokatuko dute


Shakespeareren 'Lear erregea' lanean oinarritutako eleberria idatzi du Preti Taneja idazleak, baina India garaikidera egokitu du istorioa, eta ezustea eragiten duten zenbait aldaketa gehitu dizkio.\nNorberaren kartzelaren tamaina\nNegar Djavadi idazle irandarraren 'Désorientale' nobelak ama izan nahi duen protagonista lesbiana bat du ardatzean. Herrialdea atzean utzi eta Frantzian babes hartu behar izanaren ondorioak ditu kontagai.\nLiteratura. Mariama Ba\nPentsatu eta idatzi egiten diren gauzak\nHaurtzaroko lagun diren bi emakumek alargundu ostean gutun bidez elkarri kontatzen dizkioten bizipenak eta gogoetak osagai hartuta eraiki zuen Mariama Ba idazle senegaldarrak 'Hain gutun luzea' obra (1979).\nKrimen baten bueltan, Tash Awk Malaysiara lan bila joandako etorkinen egunerokoa aletzen du 'We, the Survivors' lanean.\nKomunitate indigenetako gaitz kroniko biri heltzen die Linda LeGarde Groverren 'In the Night of Memory' nobelak: pobrezia eta umeak familiengandik eta komunitateetatik banatzea.\nAzken urteetan, espetxeetako literaturaren eztanda gertatu da Turkian, eta argitaratutako liburu batzuek arrakasta handia izan dute, herrialdean ez ezik, baita nazioartean ere.\nKolonizatuaren askatasuneranzko bidea\nJatorriz somaliarra da Igiaba Scego idazle italiarra. Mussoliniren tropekin kolaboratu arren torturatua izan zen aita autoritarioaren alaba bihurtu du 'Adua' eleberriko protagonista.


Bata besteari txirikordatuak - bertsoa.eus\nBata besteari txirikordatuak\nXermin Camblong Mounein\nUsutan bezala, galdera interesgarrien jabe egin zira Lur, eta erantzunak, naizen interlokutore pertinenteagoa merezitzeaz gain, zutabe hunek eskaintzen duena baino toki gehiago ere mereziko zukeen. Halere, huna ohar batzuk:\nZure zutabean barna, forma eta edukiaz mintzatu zira bata bestea gabe joaiteko gai bailiran. Alderantziz, uste dut bata besteari txirikordatuak direla, eta hori dela, oro har, hizkuntzaren defaulta zoin edertasuna. Zerbait adieraztea, norbaiti, zerbaiten bidez: Ni-objektua-bestea.\nArazoa hizkuntzak duen funtzio poetikoan datza. Errealitatearen konplexutasuna kausitu nahi dugu, tresna zehazgabearekin; hau da, metaforez josia, hitz polisemikoez, figura erretorikoez…\nEz da harritzekoa, matematikariak egia unibertsalak eraikitzeko bere hizkuntza propioa sortu izana.\nMundua arrazionalizatzen du, objektu partikularra bazterrean utziz, objektu abstraktu eta generikoetaz intresatzeko. Alabaina, mundu naturalarekin hein batean ibil badaiteke, agerikoa da ez dezakeela materia sozialarekin ber efikazitatearekin funtziona.\nInteresa gaitezen olerkariaz, beraz, garaiko inkontzientzia hitzetan hezurmamitzea esleitzen zaio, mugimendu dialektiko etengabean den munduaren fasea sesituz. Funtzio hau bete behar du gainera, forma ederrean. Inportantzia berekoak zazko edukia eta forma. Ikusi dugunaz, kosmobisio zehatz eta indar produktiboen garapen zehatz batean, edertasunaren bilaketak, edukia bigarren planoan uztera ere ekar lezake.\nArrazoin duzu, barra ixkineko bertsulariok edukiari lehentasuna ematen dakogu. Funtsean, ez baitugu hautu handirik, gure teknika kaxkarraren esklabu gira. Hortaz, erran nezake bakarrik teknika hein minimo batetik goiti ondu ditzakezula adierazko bertsuak. Formak, berriz, ez dakolarik bistan da edukiari gaina hartu behar, ene iduriko.\nFilosofoaren rola gaineko bi pertsonaien sintesia egitea da, olerkariaren ikusmoldea, matematikariaren zehaztasunarekin.\nNago, bertsulariena zoin den jakiten lagunduko gaituela, Maddi Sarasuak. Ederra ala egia?


kritiken hemeroteka » Begirada bat\n« Oinordeko matxinatua | Zizarea erauzteko »\nBegirada bat Javier Rojo / El Correo, 2017-06-10\nAzken urte hauetan Beatriz Chivite Ezkieta indartsu azaldu da euskal poesian. Gaztea izanik (1991n jaioa da), zenbait liburu argitaratuta dauzka dagoeneko, eta nolabaiteko errekonozimendua ere izan du, idazleak irabazitako sariek erakusten duten bezala. Bere azken poema liburuak “Pekineko kea” du izenburua eta ezaugarri markatuak erakusten ditu. Lehenengo eta behin, poemak egiteko errealitatetik hartutako eszena arruntak oinarri moduan erabili dira. Eszena horiek ia argazkiak izango balira bezala aurkezten dira, non denbora momentu jakin batean etenda geratzen den. Leihotik begiratzen den eszena bat, kalean ikusten den ohiko gertakaria, pentsamendu arrunt bat, harrapatuta geratzen dira, jelatuta. Eszena horiek erakusteko, bestalde, idazleak alde batera uzten du parafernalia erretoriko konplexua. Eszena biluzik aurkezten du, erakusten dena nahikoa baita azaldu nahi duena adierazteko. Alde horretatik begiratuta, Beatriz Chiviteren poesian, azken boladako idazle askoren poesian gertatzen den bezala, esan daiteke irakurlearekiko komunikazio zuzena hobesten dela, edozein barrokismori muzin egiten diolarik.\nEdonola ere, Chivitek poesia egin nahi du. Eta poesia egiteko modu horretan testua poema bihurtzen duen osagaia subjektu poetikoaren begiradan aurkitzen da. Subjektuak bere nitasuna ezkutatzen du begirada horren atzean eta haren begiek antzematen dutena bihurtzen da poesia. Subjektuak, gehienetan, ez du bere burua adierazten eta, poesia honetan nitasuna praktikan desagertzen denez, begirada hura ia anonimoa da, edo anonimoa izango balitz bezala aurkezten da behintzat. Erreferentziari dagokionez, idazlea Txinan bizi izan denean ezagututako mundua islatzen da poema horietan. Eta mundu urrun hori erakustean exotismo punttu bat ere baduela esan daiteke. Baina lehenengo pertsonan ezagututako ingurua delarik, itxurazko exotismoaren atzean gordetzen den errealitatea azaltzen jakin izan du, Txina kontraesanen eta paradoxen mundua ere bada-eta.\nSentsazioetan, batez ere ikusizko sentsazioetan, murgiltzeko gonbitea plazaratzen du idazlan honek, fintasunez eta batzuetan ironiaz ere beteriko eszena batzuen bidez.


Tximeletak salbatzeko 7 ekintza | Consumer\nTximeletak salbatzeko 7 ekintza\nMundu mailan tximeleta-populazioak behera egin du, denon artean.\nHainbat ikerketak mundu osoko tximeleten beherakada kezkagarriaz ohartarazi dute. Edertasuna galtzeaz gain, intsektu horietara joango balira, ekosistemak desorekatuko lirateke. Artikulu honek zazpi neurri aipatzen ditu, denen artean tximeleten egoera hobetzeko har daitezkeenak: beraientzako erreserbak sortzea eta horiek haztea, horiek babesten dituzten elkarteei laguntzeko.\n1. Tximeleten arazoaz kontzientziatzea\nTximeletak intsektu politak eta delikatuak baino gehiago dira. Erleak bezala, arriskuan ere, polinizazioan duten eginkizuna funtsezkoa da loreak eta landareak eta, hedaduraz, gizakiak bizirauteko. Kate trofikoan funtsezko kate-maila bat denez, haiek desagertzeak ekosistemak desorekatuko lituzke. Munduko toki batzuetan bertako herritarrentzat ere balio dute, adibidez, Magueyko harrak Mexikon, eta ezin dira ahaztu zetaren harrek mendeetan eman dituzten onurak.\nTximeleta-espezie ezagunen herena gutxitu egin da munduan, eta horietako batzuk endemikoak diraIkerketa batzuen arabera, azken urteotan tximeletak jaitsi egin dira munduan. Natura Babesteko Nazioarteko Batasunean (UICN) Arriskuan dauden Espezieen Zerrenda Gorriak dioenez, espezie ezagunen herenak gutxitu egin dira, horietako batzuk endemikoak dira eta bakarrak planetan. Europako Ingurumen Agentziak (EIA) adierazi du belardietako tximeleten ia% 50 jaitsi dela Europan.\n2. Egoera horren eragileei aurre egitea\nHabitatak suntsitzen edo eraldatzen dituzten inpaktuak egoera horren eragile dira: nekazaritza intentsiboa, poluzioa, suteak, hirigintza-presio iraungaitza, turismoaren hedapena edo zenbait azpiegitura, hala nola errepideak. Ingurumena errespetatzen duen nekazaritza-eredua bultzatzea, tximeletei kalte egiteko pestizida kaltegarriak erabiltzea ekiditea edo garapen iraunkorreko eredu bat aplikatzea dira, tximeletei eta, oro har, ingurune naturalari laguntzeko.\nKlima-aldaketa da intsektu horien gainbehera arrazoi nagusietako bat, Europako Tximeleten Arrisku Klimatikoaren Atlasa kontuan hartuta. Arduradunek diote Europak espezie asko galduko dituela, berotegi-efektua eragiten duten gasen emisioak murrizten ez badira. Denon artean arazo horri aurre egiteko har daitezkeen neurriak hartzeko beste arrazoi bat.\nIrudia: Carmelo Peciña\n3. Arriskuan dauden tximeleta-erreserbak sortzea\nWWF nazioarteko erakunde ekologistak duela urte batzuk, Mexikoren mendebaldean, Monarka Tximeleta Biosfera Erreserba (Danaus plexicus) sustatu zuen Michoacanen. Espezie hau ezaguna da edertasunagatik eta urtero milioika aleren migrazioa egiten du AEBtik. eta Kanada Kaliforniako eta Mexikoko berotasunerantz. Hala ere, GKEak bere egoera delikatua adierazten du: 2010ean planetako hamar espezie mehatxatuenak sartu zituen.\n4. Mikroerreserbak eta tximeleta-oasiak martxan jartzea\nZerynthia Espainiako elkarteak tximeleten eta bizi diren lekuen ikerketan, dibulgazioan eta kontserbazioan espezializatu da, eta intsektu horientzat babestutako hainbat gune sortzea bultzatu du.\n2009an, Espainiako tximeleten lehen mikroerreserba egiten zuen Revillan (Huesca), tximeleta inurridura (Phengaris arion) babesteko, Fundación Quuuggier Fonds fundazioarekin, Lammergier Fonds fundazioarekin eta Ambar enpresarekin batera. Mikroerreserbak tamaina txikiko espazioak dira, eta Espainiako autonomia erkidegoek erabiltzen dituzte flora babesteko.\nBestalde, Ekosistemak Ikertzeko eta Kontserbatzeko Iberiar Elkartearekin (SIECE) batera, “tximeleta-oasi” sarea jarri du martxan. Bertako tximeletek beren populazioak indartu eta indartzeko lekuak sortzea da asmoa, herritarren laguntzari esker. Edozein pertsonak, ikastetxek edo udalak, baldin eta lursaila txikia bada, parte har dezake. Mapa honetan, tximeleta-oasi hauek non dauden ikus daiteke:\n5. Arriskuan dauden espezieen zaintza eta ikerketa sustatzea\nArriskuan dauden espezieen egoera erreala hobeto ezagutzeak biodibertsitatearen galera geldiarazteko beharrezko erreformak bideratzen lagunduko luke. Hori dela eta, zaintza handiagoa eta kontserbatzeko neurri eraginkorrak sustatu behar dira. Helburu hori lortzeko komenigarria litzateke adituen eta ingurumenarekin lotutako administrazioen arteko talde-lana sustatzea, eta lan horiek behar bezala finantzatzea.\nIrudia: Hugo A. Quintero G.\n6. GKE kontserbazionistekin lankidetzan aritzea\nHerritarrek ere lagundu dezakete GKE ekologisten lana sustatzen, bazkide eginez edo beren proiektuetan ingurumen-boluntario gisa parte hartuz. Hala, tximeletei ez ezik, beren kontserbazio-proiektuetako espezie guztiei ere laguntzen zaie.\n7. Tximeletak haztea\nPertsonek ere sor ditzakete tximeletak beldar-fasetik. Jarduera hori, kopurua handitzen laguntzeaz gain, haurrentzako eta gazteentzako ingurumen-heziketarako plan bikaina da. Interneten hainbat web gune aurki daitezke, hori lortzeko azalpenak ematen dituztenak, bai eta bideoko tutorialak ere, besteak beste.\nbiodibertsitatea klima-aldaketa mariposas-eu


ETBko audientziak: La Noche De buru, ordutegi nagusian, 2021eko maiatzaren 18an\nPublikatuta: 2021/05/19 11:30 (UTC+2) Azken eguneratzea: 2021/05/19 12:05 (UTC+2)\nOndoren ikusgai izan zen 'El silencio de la ciudad blanca' filmak ere bere ordu tartean lidergo lortu zuen % 18,4ko kuotarekin.\nFélix Linares "La Noche de..."n\n"La Noche De..." astearte gauean audientzia-buru izan zen, eta bai Felix Linaresek aurkeztutako saioak zein ondorengo El silencio de la ciudad blanca filmak ere lidergoa lortu zuten euren ordu-tartean.\n"La Noche De..." saioak % 15,5eko audientzia-zatia izan zuen, urteko daturik onena. Halaber, Felix Linaresek aurkeztutako saioak 210. 000 ikus-entzuleko audientzia metatua bereganatu zuen Euskadin eta eragin eremuan.\nEl silencio de la ciudad blanca filmak, bere aldetik, % 18,4ko audientzia-zatia eskuratu zuen, marka errekorra baita ere, azken aldiz 2020ko martxoan gainditu baitzuen "LND"ko pelikula batek datu hori. Audientzia metatuari dagokionez, 302.000 ikus-entzulek bat egin zuten filmarekin uneren batean Euskadin eta eragin eremuan.\n"La Noche De..." saioak gure zinemarik onenaren eskaintza ezin hobea prestatu du maiatzerako: aurreko astean La trinchera infinita filmaren estreinaldi esklusiboa eskaini zuen eta astearte honetako El secreto de la ciudad blanca emanaldiaren ondoren, datorren asteartean El hoyo ekoizpen arrakastatsuaren estreinaldia izango da ikusgai.